REGOLAMENT TA’ IMPLIMENTAZZJONI TAL-KUMMISSJONI (UE) 2021/2287

tas-17 ta’ Diċembru 2021

li jimponi dazji kompensatorji definittivi fuq l-importazzjonijiet ta’ fojl tal-aluminju għall-modifikazzjoni li joriġinaw mir-Repubblika tal-Poplu taċ-Ċina u li jemenda r-Regolament ta’ Implimentazzjoni tal-Kummissjoni (UE) 2021/2170 li jimponi dazji anti-dumping definittivi fuq l-importazzjonijiet ta’ fojl tal-aluminju għall-modifikazzjoni li joriġinaw mir-Repubblika tal-Poplu taċ-Ċina

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra importazzjonijiet sussidjati minn pajjiżi li ma humiex membri tal-Unjoni Ewropea (1), u b’mod partikolari l-Artikolu 15 u l-Artikolu 24(1) tiegħu,

Billi:

1. PROĊEDURA

1.1. Bidu

(1) Fl-4 ta’ Diċembru 2020, il-Kummissjoni Ewropea (“il-Kummissjoni”) bdiet proċediment antisussidji fir-rigward tal-importazzjonijiet ta’ fojl konvertitur tal-aluminju (aluminium converter foil,„ACF”) li joriġinaw mir-Repubblika tal-Poplu taċ-Ċina (“iċ-Ċina”, “ir-RPĊ” jew “il-pajjiż ikkonċernat”) abbażi tal-Artikolu 10 tar-Regolament (UE) 2016/1037 (“ir-Regolament bażiku”). Hija ppubblikat Notifika ta’ Bidu f’Il-Ġurnal Uffiċjali tal-Unjoni Ewropea (“in-Notifika ta’ Bidu”) (2).

(2) Il-Kummissjoni bdiet l-investigazzjoni wara lment ippreżentat fil-21 ta’ Ottubru 2020 minn sitt produtturi tal-Unjoni (“l-ilmentaturi”), li jirrappreżentaw aktar minn 50 % tal-produzzjoni totali tal-Unjoni ta’ fojl konvertitur tal-aluminju. L-ilment kien fih evidenza ta’ sussidjar u ta’ dannu konsegwenti li kien biżżejjed sabiex jiġġustifika l-bidu tal-investigazzjoni.

(3) Qabel il-bidu tal-investigazzjoni antisussidji, il-Kummissjoni nnotifikat lill-Gvern taċ-Ċina (“il-GTĊ”) (3) li hija kienet irċeviet ilment iddokumentat kif suppost, u stiednet lill-GTĊ għal konsultazzjonijiet f’konformità mal-Artikolu 10(7) tar-Regolament bażiku. Il-konsultazzjonijiet saru fit-30 ta’ Novembru 2020. Madankollu, ma setgħet tinstab ebda soluzzjoni maqbula b’mod reċiproku.

(4) Fit-22 ta’ Ottubru 2020, il-Kummissjoni bdiet investigazzjoni anti-dumping separata tal-istess prodott li joriġina mir-RPĊ (“l-investigazzjoni anti-dumping separata”) (4). L-analiżijiet tad-dannu, tal-kawżalità u tal-interess tal-Unjoni mwettqa f’din l-investigazzjoni antisussidji u fl-investigazzjoni anti-dumping separata huma identiċi mutatis mutandis, peress li d-definizzjoni tal-industrija tal-Unjoni, il-produtturi tal-Unjoni fil-kampjun, il-perjodu taħt kunsiderazzjoni u l-perjodu ta’ investigazzjoni huma l-istess fiż-żewġ investigazzjonijiet.

1.1.1. Kummenti dwar il-bidu

(5) Il-GTĊ iddikjara, qabel u wara l-bidu, li l-investigazzjoni jenħtieġ li ma tinbediex minħabba li l-ilment ma kienx jissodisfa r-rekwiżiti evidenzjarji tal-Artikoli 11(2) u 11(3) tal-Ftehim tad-WTO dwar is-Sussidji u l-Miżuri ta’ Kumpens (“il-Ftehim SCM”) u tal-Artikolu 10(2) tar-Regolament bażiku. Skont il-GTĊ, ma kienx hemm provi biżżejjed ta’ sussidji kumpensabbli, ta’ dannu u ta’ rabta ta’ kawżalità bejn l-importazzjonijiet sussidjati u d-dannu. Fis-sottomissjoni tiegħu wara l-bidu, il-GTĊ tenna li l-ilment, fir-rigward ta’ għadd ta’ skemi ta’ sussidju ddikjarati, ma kienx fih provi biżżejjed sabiex jissodisfa l-istandard evidenzjarju, u rrispettivament minn liema informazzjoni tista’ tkun raġonevolment disponibbli għall-ilmentatur, dejjem jeħtieġ li jkun hemm provi biżżejjed rigward l-eżistenza u n-natura ta’ sussidju, ta’ dannu materjali u ta’ rabta ta’ kawżalità. Il-GTĊ tenna din il-pretensjoni wara d-divulgazzjoni finali.

(6) Fis-sottomissjoni tiegħu wara l-bidu u wkoll wara d-divulazzjoni finali, il-GTĊ ddikjara wkoll li l-memorandum tal-Kummissjoni dwar is-suffiċjenza tal-provi u l-kwestjonarji antisussidji marru lil hinn mill-allegazzjonijiet imqajma fl-ilment u li l-Kummissjoni kienet żiedet provi addizzjonali mal-ilment sabiex tiġġustifika l-bidu tal-investigazzjoni. Il-GTĊ iddikjara li biż-żieda ta’ elementi bħal dawn, il-Kummissjoni wessgħet l-ambitu tal-investigazzjoni. B’mod aktar speċifiku, il-GTĊ allega li billi żiedet xi referenzi għal dokumenti bħal pereżempju rapport tal-2018 dwar l-Aluminju, l-istrateġija “Made in China 2025”, determinazzjoni ta’ DOC tal-Istati Uniti dwar il-prodotti tal-aluminju tal-2018, u billi żiedet iċ-Chinese Export & Credit Insurance Corporation (“Sinosure”) mal-lista tal-istituzzjonijiet finanzjarji li jridu jiġu investigati jew billi talbet informazzjoni dwar iċ-China Banking and Insurance Regulatory Commission (“is-CBIRC”), il-Kummissjoni wessgħet l-ambitu tal-investigazzjoni.

(7) Il-Kummissjoni ċaħdet id-dikjarazzjoni tal-GTĊ dwar is-suffiċjenza tal-provi. Tabilħaqq, l-evidenza ppreżentata fl-ilment kienet tikkostitwixxi l-informazzjoni raġonevolment disponibbli għall-ilmentatur f’dak l-istadju. Kif muri fil-memorandum dwar is-suffiċjenza tal-provi, li fih il-valutazzjoni tal-Kummissjoni dwar il-provi kollha għad-dispożizzjoni tal-Kummissjoni dwar ir-RPĊ, u li abbażi tagħha l-Kummissjoni bdiet l-investigazzjoni, fl-istadju tal-bidu kien hemm provi biżżejjed li l-allegati sussidji kienu kumpensabbli f’termini tal-eżistenza, l-ammont u n-natura tagħhom. L-ilment kien fih ukoll provi biżżejjed tal-eżistenza ta’ dannu għall-industrija tal-Unjoni, li kien ikkawżat mill-importazzjonijiet sussidjati.

(8) Il-Kummissjoni ċaħdet ukoll id-dikjarazzjoni dwar l-ambitu tal-investigazzjoni. Il-memorandum dwar is-suffiċjenza tal-evidenza fiha eżami tal-elementi disponibbli għall-Kummissjoni, inklużi dawk ippreżentati mill-ilmentatur iżda mhux limitata għalihom. L-elementi fl-ilment ġew tabilħaqq analizzati u kkoraborati b’fatti oħra magħrufa mill-Kummissjoni f’konformità ma’ prattika stabbilita. Kif jissemma fin-Notifika ta’ Bidu, fid-dawl tal-Artikoli 10(2) u 10(3) tar-Regolament bażiku, il-Kummissjoni ħejjiet memorandum dwar is-suffiċjenza tal-provi li fih il-valutazzjoni tal-Kummissjoni dwar il-provi kollha għad-dispożizzjoni tal-Kummissjoni rigward ir-RPĊ u li abbażi tagħha l-Kummissjoni bdiet l-investigazzjoni. Għalhekk, l-ambitu tal-investigazzjoni ma huwiex limitat għall-evidenza u l-allegazzjonijiet fl-ilment, iżda jista’ jiġi kkomplementat b’informazzjoni oħra disponibbli għall-Kummissjoni. Barra minn hekk, matul l-investigazzjoni, il-Kummissjoni tista’ teżamina l-informazzjoni kollha li hija rilevanti għas-sussidji allegati u ma hijiex limitata għall-informazzjoni li tinsab fl-ilment. Dan japplika wkoll għall-istituzzjonijiet finanzjarji li jipprovdu finanzjament preferenzjali bħal Sinosure u korpi regolatorji rilevanti bħas-CBRC.

(9) Filwaqt li l-GTĊ tenna l-pretensjonijiet tiegħu li jikkonċernaw is-suffiċjenza tal-evidenza u l-ambitu tal-investigazzjoni anki wara d-divulgazzjoni finali, huwa ma ppreżentax argumenti sostanzjali ġodda jew evidenza. Għalhekk, dawk il-pretensjonijiet ġew miċħuda.

(10) Fis-sottomissjoni tiegħu wara l-bidu, il-GTĊ allega li l-ilmentatur uża l-liġijiet Ċiniżi b’mod selettiv u interpreta ħażin ir-rabta tagħhom fir-rigward tal-industrija tal-ACF. Il-GTĊ iddikjara li d-dokumenti ta’ politika, bħall-Pjanijiet ta’ Ħames Snin Nri 10 sa 13, il-Katalogu għall-Gwida tal-Aġġustament tal-Istruttura Industrijali (2005) u l-Pjan ta’ Żvilupp tal-Metall Mhux Ferruż (mill-2016 sal-2020) huma biss dokumenti ta’ gwida li ma humiex vinkolanti. Il-GTĊ iddikjara wkoll li l-Pjanijiet ta’ Ħames Snin ma jirreferux speċifikament għall-ACF.

(11) Il-Kummissjoni nnotat li l-GTĊ ma jikkontestax l-eżistenza ta’ tali pjanijiet, programmi, jew rakkomandazzjonijiet iżda biss il-punt sa fejn huma vinkolanti għall-industrija tal-ACF. Il-Kummissjoni osservat ukoll li l-ilmentatur ipprovda evidenza li tindika li l-industriji tal-metalli mhux ferrużi, li l-industrija tal-aluminju hija parti minnhom, jissemmew f’diversi dokumenti tal-gvern. Il-GTĊ naqas milli jipproduċi xi evidenza li turi li dawk id-dokumenti ma jkunux applikabbli għall-prodott ikkonċernat.

(12) Il-GTĊ iddikjara wkoll li l-intrapriżi tal-Istat (“SOEs”), il-banek tal-Istat (“SOBs”) jew Sinosure ma jistgħux jiġu kkwalifikati bħala korpi pubbliċi u li l-ilmentatur ibbaża b’mod mhux ġustifikat fuq indikazzjonijiet formali ta’ kontroll bħas-sjieda tal-GTĊ u l-allegata setgħa li jaħtar jew jinnomina uffiċjali maniġerjali sabiex jaslu għal konklużjoni mhux ġustifikata li l-SOEs/SOBs kollha aġixxew bħala korpi pubbliċi. Il-GTĊ iddikjara wkoll li l-ilmentatur ibbaża fuq każijiet preċedenti tal-Kummissjoni jew tad-Dipartiment tal-Kummerċ tal-Istati Uniti fl-evalwazzjoni tan-natura tal-funzjonijiet li l-banek wettqu u n-natura u l-ambitu tal-awtorità governattiva vestita lilhom. Il-GTĊ ddikjara wkoll li s-sejbiet preċedenti tal-Kummissjoni għal industriji mhux relatati ma setgħux jikkostitwixxu provi biżżejjed fl-ilment u lanqas ma jissostanzjaw li l-banek tal-Istat u Sinosure aġixxew bħala korpi pubbliċi fl-investigazzjoni attwali.

(13) Il-Kummissjoni nnotat li din id-dikjarazzjoni tal-GTĊ hija marbuta mad-dikjarazzjoni diġà msemmija hawn fuq, u li l-ilment, fost l-oħrajn, semma l-Liġi Bankarja fiċ-Ċina, li l-GTĊ ma jikkontestax li hija leġiżlazzjoni Ċiniża. Il-Kummissjoni tenfasizza li investigazzjonijiet reċenti antisussidji tal-UE relatati mal-istess programmi ta’ sussidju bħal dawk allegati fl-ilment, li kienu eżaminaw ukoll jekk l-SOEs/l-SOBs aġixxewx bħala korpi pubbliċi, kienu kkonkludew li dan kien il-każ (5). Il-fatt li dawn l-investigazzjonijiet koprew industriji mhux relatati mal-industrija tal-ACF ma jinvalidax il-kwalifika tal-istituzzjonijiet imsemmija hawn fuq bħala korpi pubbliċi. Barra minn hekk, provi ta’ sjieda tal-gvern jistgħu jitqiesu li jammontaw għal provi li għandhom “it-tendenza li jipprovaw jew jindikaw” li entità hija entità pubblika li kapaċi jagħti kontribuzzjoni finanzjarja (6).

(14) Barra minn hekk, fis-sottomissjoni tiegħu wara l-bidu, il-GTĊ sostna li kienu seħħew bidliet u riformi sostanzjali fis-settur finanzjarju f’dawn l-aħħar snin, u li l-ilment għalhekk ma seta’ jibbaża fuq l-ebda sitwazzjoni preeżistenti. Madankollu, il-Kummissjoni nnotat li l-ilmentatur ipprovda wkoll provi addizzjonali fl-ilment dwar l-eżistenza kontinwa tal-programmi ta’ sussidju. Il-Kummissjoni tfakkar ukoll li l-GTĊ naqas milli jipprovdi provi li jirribattu l-kontinwazzjoni tal-programmi rilevanti. Għalhekk, fl-istadju tal-bidu, il-provi disponibbli kellhom it-tendenza li juru li ma kienx hemm bidla rilevanti fil-programmi ta’ sussidju inkwistjoni.

(15) Fl-istess sottomissjoni, il-GTĊ iddikjara wkoll li wħud mid-dokumenti ta’ gwida inklużi d-Dispożizzjonijiet Temporanji dwar il-Promozzjoni tal-Aġġustament tal-Istruttura Industrijali (id-Deċiżjoni Nru 40 tal-2005 tal-Kunsill tal-Istat) (“id-Deċiżjoni Nru 40”) b’referenza għall-“Pjan ta’ Ħames Snin Nru 11”, huma skaduti u ma għadhomx applikabbli matul il-PI.

(16) Il-Kapitolu III tad-Deċiżjoni Nru 40 jirreferi għall-“Katalogu għall-Gwida tal-Aġġustament tal-Istruttura Industrijali”, li huwa magħmul minn tliet tipi ta’ kontenuti, jiġifieri kontenut tal-proġetti inċentivati, kontenut tal-proġetti limitati u kontenut tal-proġetti eliminati.

(17) Sa fejn taf il-Kummissjoni, l-aħħar emenda tal-Katalogu ta’ Gwida għar-Ristrutturar tal-Industrija ġiet approvata permezz tad-Digriet Nru 29 tal-Kummissjoni Nazzjonali għall-Iżvilupp u r-Riforma tar-Repubblika tal-Poplu taċ-Ċina tas-27 ta’ Awwissu 2019 u daħlet fis-seħħ fl-1 ta’ Jannar 2020 (7). Dan il-“Katalogu l-ġdid ta’ Gwida għar-Ristrutturar tal-Industrija (il-Verżjoni tal-2019)” ġie adottat u daħal fis-seħħ matul il-perjodu ta’ investigazzjoni. Għalhekk, il-“Katalogu ta’ Gwida għar-Ristrutturar tal-Industrija” msemmi fid-Deċiżjoni Nru 40 kien applikabbli matul il-perjodu ta’ investigazzjoni.

(18) Wara divulgazzjoni finali, il-GTĊ tenna l-pretensjoni tiegħu li l-Kummissjoni kienet interpretat ħażin ir-rwol tal-pjanijiet u l-proġetti tal-Gvern Ċiniż u saħaq li dawn kienu purament dokumenti ta’ gwida u mhux legalment vinkolanti. B’żieda ma’ dan, huwa ma qabilx li joqgħod fuq il-fatti stabbiliti f’investigazzjonijiet preċedenti, u lanqas ma qabel dwar l-użu ta’ referenzi mid-dokument ta’ ħidma tal-persunal tal-Kummissjoni 2017 dwar Distorsjonijiet sinifikanti fl-Ekonomija tar-Repubblika tal-Poplu taċ-Ċina għall-finijiet ta’ Investigazzjonijiet għad-Difiża tal-Kummerċ (8), li l-GTĊ jqis bħala mhux preċiż u mhux oġġettiv, billi inkiteb speċifikament biex jiffaċilita l-bidu tal-investigazzjonijiet għad-difiża tal-kummerċ. Barra minn hekk, il-GTĊ oġġezzjona għall-fehma tal-Kummissjoni li l-liġijiet, ir-regoli u l-pjanijiet tal-Gvern setgħu raġonevolment jiġu preżunti li jibqgħu applikabbli, sakemm ma ntweriex li dawn kienu tħassru jew ġew sostitwiti.

(19) L-ewwel, il-Kummissjoni nnutat li l-GTĊ ma ppreżenta l-ebda argument sostanzjali ġdid jew evidenza li tikkonċerna r-rwol ġenerali tal-pjanijiet u l-proġetti tal-Gvern Ċiniż, u n-natura vinkolanti tagħhom.

(20) It-tieni, dwar l-użu ta’ informazzjoni fir-Rapport taċ-Ċina, il-fatt li d-dokument inħareġ, filwaqt li jitqies l-użu potenzjali tiegħu fl-investigazzjonijiet dwar id-difiża tal-kummerċ,ma jrendix l-evidenza oġġettiva li hemm fih inkorretta jew imparzjali bħala tali, kif stqarr il-GTĊ. Il-Kummissjoni tiġbed l-attenzjoni wkoll li rreferiet biss darbtejn għad-dokument fl-investigazzjoni preżenti, darba fl-introduzzjoni ġenerali għas-sistema ta’ pjanijiet ta’ ħames snin, u darba fil-kuntest tal-istabbiliment ta’ rabta bejn id-dokumenti ta’ ppjanar u s-setturi inċentivati. Dawn ir-referenzi intużaw flimkien ma’ referenzi oħra u kkorraborati minnhom, inklużi dokumenti maħruġa mill-GTĊ nnifsu.

(21) It-tielet, il-Kummissjoni tisħaq li l-liġijiet, ir-regoli u l-pjanijiet stabbiliti tal-Gvern setgħu raġonevolment jiġu preżunti li baqgħu applikabbli, sakemm ma ntweriex li dawn kienu tħassru jew ġew sostitwiti. Tabilħaqq, bħala parti mill-investigazzjoni, il-Kummissjoni bagħtet lil-GTĊ lista ta’ dokumenti ta’ referenza li jikkonċernaw il-qafas legali, ir-regoli u l-proċeduri ġenerali applikabbli fir-RPĊ kif ukoll xi dokumenti speċifiċi li jikkonċernaw l-industrija kkonċernata. Il-GTĊ ntalab jirrieżamina l-kompletezza u l-validità ta’ dawn id-dokumenti u jaġġornahom jew jikkomplementahom kull fejn applikabbli. Wara li rċeviet tweġiba sostanzjata u dokumenti ta’ referenza aġġornati mill-GTĊ, il-Kummissjoni qieset li setgħet raġonevolment tassumi li d-dokumenti li la kienu tħassru u lanqas kienu ġew sostituti kienu għadhom japplikaw.

(22) Għalhekk, id-dikjarazzjonijiet tal-GTĊ f’dan ir-rigward ġew miċħuda.

(23) Wara l-bidu, il-GTĊ argumenta wkoll li l-ilmentatur ma stabbiliex il-kundizzjonijiet għall-applikazzjoni ta’ parametru referenzjarju barra mill-pajjiż għad-drittijiet tal-użu tal-art (“LUR”). Madankollu, il-Kummissjoni sabet li l-allegazzjonijiet li nstabu fl-ilment kienu appoġġati minn investigazzjonijiet reċenti antisussidji tal-UE li kkonkludew dwar dawn il-kwistjonijiet il-ħtieġa għal parametri referenzjarji esterni aġġustati għall-kundizzjonijiet prevalenti fir-RPĊ (9).

(24) Barra minn hekk, il-GTĊ iddikjara li diversi skemi ta’ sussidju allegati mill-ilmentatur ma setgħux jitqiesu bħala sussidju peress li l-ilment ma pprovdiex provi dettaljati dwar l-eżistenza, l-ammont u n-natura ta’ dawn is-sussidji, jew ir-relazzjoni diretta bejn is-sussidju u l-prodott ikkonċernat. Il-GTĊ iddikjara wkoll, fir-rigward ta’ diversi sussidji, li l-ilmentatur naqas milli jipprovdi provi ta’ benefiċċju u speċifiċità.

(25) Il-Kummissjoni hija tal-fehma li l-ilmentatur ipprovda provi biżżejjed tal-eżistenza, l-ammont, in-natura, il-benefiċċju u l-ispeċifiċità kif kien raġonevolment disponibbli għalih. Barra minn hekk, il-Kummissjoni tenfasizza li investigazzjonijiet reċenti antisussidji tal-UE relatati mal-istess programmi ta’ sussidju allegati fl-ilment kienu eżaminaw ukoll il-benefiċċju u l-ispeċifiċità tal-istess programmi u kienu kkonkludew b’mod differenti dwar dawn il-kwistjonijiet9. Fi kwalunkwe każ, il-Kummissjoni eżaminat il-provi fl-ilment u pprovdiet il-valutazzjoni tagħha stess tal-elementi rilevanti kollha fil-memorandum dwar is-suffiċjenza tal-provi, li tpoġġa fil-fajl miftuħ mal-bidu. Il-GTĊ tenna l-kummenti tiegħu wara l-bidu, iżda ma pprovda l-ebda provi ulterjuri.

(26) Għalhekk, il-Kummissjoni kkonkludiet li fl-ilment kien hemm provduti provi biżżejjed li kellhom it-tendenza li juru l-eżistenza tal-allegat sussidjar mill-GTĊ.

(27) Fis-sottomissjoni tiegħu wara l-bidu, il-GTĊ indika li l-iskema tat-taxxa li tipprovdi tnaqqis tal-VAT fuq tagħmir prodott domestikament kienet ġiet itterminata. Il-Kummissjoni ħadet nota ta’ dan il-kumment, iżda enfasizzat li l-iskemi tat-taxxa relatati mat-tnaqqis tal-VAT, jew l-eżenzjonijiet tad-dazju fuq l-importazzjoni u tal-VAT fuq tagħmir importat, xorta waħda jistgħu jakkwistaw benefiċċji kontinwi bħad-deprezzament matul il-ħajja tat-tagħmir rilevanti, possibbilment li jkopri l-perjodu ta’ investigazzjoni.

(28) Wara l-bidu, il-GTĊ argumenta wkoll li l-ilmentaturi warrbu b’mod skorrett il-fatt li l-industrija tal-ACF fl-Unjoni tibbenefika minn diversi sussidji diretti u indiretti, appoġġ u inċentivi f’diversi forom mill-awtoritajiet tal-UE u dawk tal-Istati Membri u li l-Kummissjoni jenħtieġ li ma tapplikax standards doppji. Wara d-divulgazzjoni finali, il-GTĊ tenna wkoll din il-pretensjoni.

(29) Din id-dikjarazzjoni dwar is-sussidji fl-UE ma kellha l-ebda piż fuq il-valutazzjoni tal-Kummissjoni li fuqha hija bbażata t-tnedija ta’ dan il-każ, peress li dawn ma jaqgħux fi ħdan il-fatturi kkunsidrati għal dan l-għan.

1.2. Reġistrazzjoni tal-importazzjonijiet, nuqqas ta’ impożizzjoni ta’ miżuri proviżorji u proċedura sussegwenti

(30) L-industrija tal-Unjoni ma ppreżentatx talba għar-reġistrazzjoni tal-importazzjonijiet skont l-Artikolu 24(5) tar-Regolament bażiku.

(31) Fis-6 ta’ Awwissu 2021, f’konformità mal-Artikolu 29a(2) tar-Regolament bażiku, il-Kummissjoni informat lill-partijiet interessati bl-intenzjoni tagħha li ma timponix miżuri kumpensatorji provviżorji u li tkompli bl-investigazzjoni. Billi ma ġew imposti l-ebda miżuri kumpensatorji provviżorji, il-Kummissjoni ma rreġistratx l-importazzjonijiet skont l-Artikolu 24(5a) tar-Regolament bażiku. Il-Kummissjoni kompliet tfittex u tivverifika l-informazzjoni kollha li qieset li kienet meħtieġa għas-sejbiet definittivi tagħha.

1.3. Il-perjodu ta’ investigazzjoni u l-perjodu taħt kunsiderazzjoni

(32) L-investigazzjoni tas-sussidjar u tad-dannu kopriet il-perjodu mill-1 ta’ Lulju 2019 sat-30 ta’ Ġunju 2020 (“il-perjodu ta’ investigazzjoni” jew “il-PI”). L-eżaminazzjoni tax-xejriet rilevanti għall-valutazzjoni tad-dannu kopra l-perjodu mill-1 ta’ Jannar 2017 sat-tmiem tal-perjodu ta’ investigazzjoni (“il-perjodu taħt kunsiderazzjoni”).

(33) Kemm l-investigazzjoni antisussidji attwali kif ukoll l-investigazzjoni anti-dumping separata msemmija fil-premessa (4) għandhom l-istess perjodu ta’ investigazzjoni u l-istess perjodu taħt kunsiderazzjoni.

1.4. Partijiet interessati

(34) Fin-Notifika ta’ Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni informat speċifikament lill-ilmentatur, lill-GTĊ, lil produtturi magħrufa oħrajn tal-Unjoni, lill-produtturi esportaturi magħrufa, lill-importaturi magħrufa u lill-utenti dwar il-bidu tal-investigazzjoni u stednithom jipparteċipaw.

(35) Il-partijiet interessati kellhom opportunità jikkummentaw dwar il-bidu tal-investigazzjoni u jitolbu seduta ta’ smigħ mal-Kummissjoni u/jew mal-Uffiċjal tas-Smigħ fil-proċedimenti kummerċjali.

(36) Bosta partijiet talbu li jsir smigħ mas-servizzi tal-Kummissjoni. Il-partijiet li għamlu talba sal-iskadenzi stipulati ngħataw opportunità li jinstemgħu. Xiamen Xiashun Aluminium Foil Co. Ltd. talbet intervent mill-Uffiċjal tas-Seduta, u fit-8 ta’ April 2021 saret seduta ta’ smigħ mal-Uffiċjal tas-Seduta.

1.5. Kampjunar

1.5.1. Il-kampjunar tal-produtturi tal-Unjoni

(37) Fin-Notifika ta’ Bidu, il-Kummissjoni ħabbret li hi kienet għażlet proviżorjament kampjun tal-produtturi tal-Unjoni. Il-Kummissjoni għażlet il-kampjun abbażi tal-volum tal-produzzjoni u tal-bejgħ tal-prodott simili fl-Unjoni matul il-perjodu ta’ investigazzjoni. Il-kampjun kien jikkonsisti fi tliet produtturi tal-Unjoni. Il-produtturi tal-Unjoni fil-kampjun kienu jirrappreżentaw aktar minn 50 % tal-produzzjoni totali stmata u 40 % tal-volum tal-bejgħ totali stmat tal-Unjoni tal-prodott simili. Il-Kummissjoni stiednet lill-partijiet interessati jikkummentaw dwar il-kampjun proviżorju. Ma wasal l-ebda kumment u għaldaqstant il-kampjun ġie kkonfermat.

1.5.2. Kampjunar tal-importaturi

(38) Sabiex tiddeċiedi jekk il-kampjunar kienx meħtieġ u, jekk iva, sabiex tagħżel kampjun, il-Kummissjoni talbet lil importaturi mhux relatati jipprovdu l-informazzjoni speċifikata fin-Notifika ta’ Bidu.

(39) Żewġ importaturi mhux relatati pprovdew l-informazzjoni mitluba u qablu li jiġu inklużi fil-kampjun. Minħabba l-għadd żgħir ta’ tweġibiet, il-kampjunar ta’ importaturi mhux relatati ma kienx meħtieġ.

1.5.3. Kampjunar ta’ produtturi esportaturi fiċ-Ċina

(40) Sabiex tiddeċiedi jekk il-kampjunar kienx meħtieġ u, jekk iva, sabiex tagħżel kampjun, il-Kummissjoni talbet lill-produtturi esportaturi kollha fiċ-Ċina jipprovdu l-informazzjoni speċifikata fin-Notifika ta’ Bidu. Barra minn hekk, il-Kummissjoni talbet lill-Missjoni tar-Repubblika tal-Poplu taċ-Ċina tidentifika u/jew tikkuntattja lil produtturi esportaturi oħrajn, jekk hemm, li jistgħu jkunu interessati jipparteċipaw fl-investigazzjoni.

(41) Kien hemm disa’ produtturi esportaturi jew gruppi ta’ produtturi esportaturi fir-RPĊ li pprovdew l-informazzjoni mitluba u qablu li jkunu inklużi fil-kampjun. F’konformità mal-Artikolu 27(1) tar-Regolament bażiku, il-Kummissjoni għażlet kampjun ta’ tliet gruppi li kkooperaw ta’ produtturi esportaturi abbażi tal-akbar volum rappreżentattiv ta’ esportazzjonijiet lejn l-Unjoni li seta’ jkun raġonevolment investigat fiż-żmien disponibbli. Dawn il-kumpaniji rrappreżentaw aktar minn 90 % tal-importazzjonijiet totali stmati tal-Unjoni tal-prodott ikkonċernat.

(42) F’konformità mal-Artikolu 27(2) tar-Regolament bażiku, il-produtturi esportaturi magħrufa kollha kkonċernati u l-awtoritajiet tal-pajjiż ikkonċernat, ingħataw l-opportunità li jikkummentaw dwar l-għażla tal-kampjun. Ma wasal l-ebda kumment.

(43) Il-kampjun ta’ gruppi ta’ produtturi esportaturi huwa dan li ġej: — Nanshan Group, inkluż Yantai Donghai Aluminum Foil Co., Ltd. — Wanshun Group, inkluż Jiangsu Zhongji Lamination Materials Co., Ltd. — Daching Group, inkluż Xiamen Xiashun Aluminium Foil Co., Ltd.

1.6. L-eżami individwali

(44) Erbgħa mill-produtturi esportaturi Ċiniżi li bagħtu lura l-formola tal-kampjunar informaw lill-Kummissjoni bl-intenzjoni tagħhom li jitolbu eżami individwali skont l-Artikolu 27(3) tar-Regolament bażiku. Il-Kummissjoni għamlet il-kwestjonarju disponibbli online fil-jum tal-bidu. Barra minn hekk, il-Kummissjoni informat lill-produtturi esportaturi mhux inklużi fil-kampjun li kienu meħtieġa jipprovdu tweġiba għall-kwestjonarju jekk xtaqu jiġu eżaminati fuq bażi individwali. Madankollu, l-ebda waħda mill-kumpaniji ma pprovdiet tweġiba għall-kwestjonarju. B’riżultat ta’ dan, ma kienet possibbli l-ebda eżaminazzjoni individwali.

1.7. It-tweġibiet għall-kwestjonarju u ż-żjarat ta’ verifika

(45) Il-Kummissjoni bagħtet kwestjonarju lill-ilmentatur u l-kwestjonarji għall-produtturi, l-importaturi, l-utenti u l-produtturi esportaturi tal-Unjoni fiċ-Ċina saru disponibbli online fil-jum tal-bidu (10).

(46) Il-Kummissjoni bagħtet ukoll kwestjonarju lill-GTĊ, li kien jinkludi kwestjonarji speċifiċi għal Sinosure, il-banek u l-istituzzjonijiet finanzjarji oħrajn li pprovdew kreditu ta’ finanzjament jew ta’ esportazzjoni lill-produtturi esportaturi fil-kampjun, u għall-aqwa 10 produtturi u distributuri tal-materjali ta’ input użati mill-produtturi esportaturi fil-kampjun. Il-GTĊ, għall-konvenjenza amministrattiva, intalab ukoll sabiex jiġbor kwalunkwe rispons ipprovdut minn dawn l-istituzzjonijiet finanzjarji u l-produtturi jew id-distributuri ta’ materjali ta’ input, u sabiex jibgħathom direttament lill-Kummissjoni.

(47) Il-Kummissjoni rċeviet tweġiba għall-kwestjonarju mill-GTĊ, li kienet tinkludi tweġiba għall-kwestjonarju mill-Export-Import Bank of China (“EXIM bank”) u Sinosure. Madankollu, ma waslet l-ebda tweġiba mill-banek jew l-istituzzjonijiet finanzjarji l-oħrajn, jew mill-produtturi u d-distributuri prinċipali tal-materjali ta’ input.

(48) Il-Kummissjoni rċeviet ukoll tweġibiet għall-kwestjonarju mill-gruppi ta’ produtturi esportaturi kollha fil-kampjun, mit-tliet produtturi tal-Unjoni fil-kampjun, minn disa’ utenti u minn importatur mhux relatat.

(49) Mingħajr preġudizzju għall-applikazzjoni tal-Artikolu 28 tar-Regolament bażiku, il-Kummissjoni fittxet u għamlet kontroverifika tal-informazzjoni kollha meqjusa neċessarja għad-determinazzjoni tas-sussidju, id-dannu konsegwenti u l-interess tal-Unjoni. Minħabba t-tifqigħa tal-pandemija tal-COVID-19 u l-miżuri konsegwenti li ttieħdu sabiex tiġi indirizzata t-tifqigħa (“l-Avviż dwar il-COVID-19”) (11), il-Kummissjoni ma setgħetx twettaq żjarat ta’ verifika fil-bini tal-GTĊ, f’dak tal-kumpaniji fil-kampjun u f’dak tal-importaturi u l-utenti li kkooperaw. Minflok, il-Kummissjoni wettqet kontroverifika mill-bogħod (remote crosscheck, “RCC”) tal-informazzjoni pprovduta mill-GTĊ, li matulha pparteċipaw uffiċjali mill-ministeri rilevanti u awtoritajiet governattivi oħrajn. Barra minn hekk, il-Kummissjoni wettqet RCCs tal-kumpaniji li ġejjin permezz ta’ vidjokonferenza: (a) Produtturi tal-Unjoni — Carcano Antonio Spa, (“Carcano”), l-Italja — Eurofoil Lussemburgu S.A. (“Eurofoil”), il-Lussemburgu — Hydro Aluminium Rolled Products GmbH (“Hydro”), il-Ġermanja (b) Utenti — Manreal (“Manreal”), Spanja — Walki Group Oy (“Walki”), il-Finlandja (c) Produtturi esportaturi fil-kampjun fiċ-Ċina (1) Nanshan Group: — Yantai Donghai Aluminium Foil Co., Ltd. (‘Donghai Foil’) — Yantai Jintai International Trade Co., Ltd. — Longkou Nanshan Aluminium New Material Co., Ltd. — Longkou Nanshan Aluminum Rolling New Material Co., Ltd. — Shandong Nanshan Aluminium Co., Ltd. (‘Shandong Nanshan’) — Nanshan Group Co., Ltd. (‘Nanshan Group Co., Ltd.’) — Nanshan Group Finance Co., Ltd. (‘Nanshan Finance’) — Longkou Donghai Alumina Co., Ltd — Shandong Yili Electric Industry Co., Ltd. (2) Wanshun Group: — Jiangsu Zhongji Lamination Materials Co., Ltd. — Jiangsu Zhongji Lamination Materials Co., (HK) Ltd. — Anhui Maximum Aluminium Industries Co., Ltd — Shantou Wanshun New Material Group Co., Ltd (“Shantou Wanshun”) — Jiangsu Huafeng Aluminium Industry Co., Ltd (3) Daching Group u l-kumpaniji relatati: — Xiamen Xiashun Aluminium Foil Co. Ltd (“Xiamen Xiashun”) — Xiamen Qishun Real Estate Co., Ltd — Yunnan Yongshun Aluminum Co., Ltd (“Yongshun”) — Yunnan Yunlv Yongxin Metal Processing Co., Ltd (“Yongxin”) — Daching Enterprises Ltd.

(50) L-RCC skedata ma’ Manreal ma setgħetx tiġi ffinalizzata minħabba l-kooperazzjoni insuffiċjenti tiegħu. Manreal talab l-intervent tal-Uffiċjal tas-Seduta, li kkonferma li t-terminazzjoni tal-RCC ma kisritx id-drittijiet tad-difiża ta’ Manreal. Għalhekk, it-tweġiba għall-kwestjonarju ta’ Manreal ma ġietx ikkunsidrata għas-sejbiet definittivi. Madankollu, dan ma kellux impatt fuq il-konklużjonijiet dwar l-Interess tal-Unjoni. Minkejja t-terminazzjoni tal-RCC, din il-kumpanija kienet għadha meqjusa bħala parti interessata u tqiesu l-kummenti tagħha fl-investigazzjoni.

1.8. Id-divulgazzjoni finali

(51) Fit-3 ta’ Novembru 2021, il-Kummissjoni informat lill-partijiet kollha bil-fatti u l-kunsiderazzjonijiet essenzjali li abbażi tagħhom kienet beħsiebha timponi dazju antisussidji definittiv fuq l-importazzjonijiet tal-prodott ikkonċernat (“divulgazzjoni finali”).

(52) Il-partijiet kollha ngħataw perjodu li fih setgħu jikkummentaw dwarid-divulgazzjoni finali. Il-partijiet interessati kellhom opportunità jikkummentaw dwar il-bidu tal-investigazzjoni u jitolbu seduta ta’ smigħ mal-Kummissjoni u/jew mal-Uffiċjal tas-Smigħ fil-proċedimenti kummerċjali.

(53) F’dan ir-regolament, il-Kummissjoni indirizzat kummenti ppreżentati matul il-proċedura antisussidji. Il-kummenti ppreżentati fil-kuntest tal-investigazzjoni anti-dumping separata ma ġewx indirizzati f’dan ir-regolament sakemm il-partijiet ma indikawx b’mod espliċitu li l-kummenti ppreżentati kienu jkopru ż-żewġ proċeduri.

2. IL-PRODOTT IKKONĊERNAT U L-PRODOTT SIMILI

2.1. Il-prodott ikkonċernat

(54) Il-prodott ikkonċernat huwa fojl konvertitur tal-aluminju ta’ ħxuna ta’ anqas minn 0,021 mm, mingħajr rinforz, mhux maħdum aktar milli rrumblat, f’rombli ta’ piż li jaqbeż l-10 kg (“il-prodott ikkonċernat”).

(55) Il-prodotti li ġejjin huma esklużi: (a) Fojl tal-aluminju għal użu domestiku ta’ ħxuna ta’ mhux anqas minn 0,008 mm u ta’mhux aktar minn 0,018 mm, bla rinforz, mhux maħdum aktar ħlief irrumblat, f’rombli mhux usa’ minn 650 mm u ta’ piż li jaqbeż l-10 kg. (b) Fojl tal-aluminju għal użu domestiku ta’ ħxuna mhux anqas minn 0,007 mm u anqas minn 0,008 mm, irrispettivament mill-wisa’ tar-rombli, kemm jekk ittemprat kif ukoll jekk le. (c) Fojl tal-aluminju għal użu domestiku ta’ ħxuna mhux anqas minn 0,008 mm u mhux aktar minn 0,018 mm u f’rombli b’wisa’ li taqbeż is-650 mm, kemm jekk ittemprat kif ukoll jekk le. (d) Fojl tal-aluminju għal użu domestiku ta’ ħxuna ta’ aktar minn 0,018 mm u anqas minn 0,021 mm irrispettivament mill-wisa’ tar-rombli, kemm jekk ittemprat kif ukoll jekk le.

2.2. Prodott simili

(56) L-investigazzjoni wriet li dawn il-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi: — il-prodott ikkonċernat; — il-prodott manifatturat u mibjugħ fis-suq domestiku tal-pajjiż ikkonċernat; u — il-prodott manifatturat u mibjugħ fl-Unjoni mill-industrija tal-Unjoni.

(57) F’dan l-istadju, il-Kummissjoni ddeċidiet li dawn il-prodotti huma għalhekk prodotti simili skont it-tifsira tal-Artikolu 2(4) tar-Regolament bażiku.

2.3. Dikjarazzjonijiet rigward l-ambitu tal-prodott

(58) Diversi partijiet ippreżentaw talbiet għall-esklużjoni tal-prodotti li jikkonċernaw il-prodotti li ġejjin: L-ACF ta’ gauge ta’ anqas minn 6 mikroni (“ACF < 6”) u l-ACF għall-batteriji tal-vetturi elettriċi (“ACF għall-batteriji tal-karozzi”).

2.3.1. ACF ta’ gauge ta’ anqas minn 6 mikroni

(59) Diversi utenti, Walki, Gascogne u Alupol, iddikjaraw li l-produtturi tal-Unjoni ma joffrux l-ACF < 6. Dan huwa allegatament evidenzjat mill-fatt li l-produtturi tal-Unjoni ma jippromwovux tali prodotti fuq il-paġni web tagħhom, fil-fuljetti tagħhom u fiċ-ċaħda tagħhom tal-ordnijiet ta’ tali prodotti. Il-produtturi tal-Unjoni lanqas ma huma interessati li joffru l-ACF< 6, peress li l-kapaċità tal-produzzjoni tagħhom hija mimlija b’ordnijiet ta’ prodotti oħrajn, filwaqt li titqies ukoll id-domanda mistennija għal fojl tal-batteriji awtomobilistiċi. Il-produtturi tal-Unjoni ma humiex f’pożizzjoni li jipprovdu l-kwalità “kummerċjali” mitluba, speċjalment fir-rigward tal-porożità/permeabbiltà, imkejla f’toqob massimi għal kull metru kwadru. Barra minn hekk, l-użu ta’ ACF irqaq huwa aktar ekoloġiku u għal din ir-raġuni jenħtieġ li jiġi eskluż mill-ambitu.

(60) Barra minn hekk, Huhtamäki argumenta li l-industrija tal-Unjoni għandha limitazzjonijiet fil-provvista għal ACF irqaq.

(61) Il-Kummissjoni talbet lid-disa’ utenti kollha li jikkooperaw fl-investigazzjoni sabiex jispeċifikaw id-domanda attwali tagħhom għall-ACF< 6 u s-sorsi tiegħu. Utent wieħed biss ikkonferma li matul il-PI xtara ammont ta’ ACF< 6 li qabeż il-livell limitu tal-kwalità għall-produzzjoni kummerċjali, minn produttur Ċiniż wieħed. Madankollu, anke għal dan l-utent, l-ACF< 6 jirrappreżenta parti żgħira ħafna mill-konsum tal-ACF tiegħu. L-utenti l-oħrajn indikaw biss talbiet mill-klijenti rispettivi tagħhom għal prodotti li kienu jinkludu l-ACF< 6, li skattaw ordnijiet ta’ prova kemm lill-industrija tal-ACF tal-Unjoni kif ukoll lill-produtturi Ċiniżi wara l-PI.

(62) It-tweġibiet indikaw li d-domanda għall-ACF< 6 bdiet biss reċentement u tinsab f’xejra li qiegħda tiżdied. Kien hemm xi domanda limitata għaliha matul dawn l-aħħar għaxar snin, iżda ma kien hemm l-ebda xejra ċara. Dan huwa konformi mal-ispjegazzjonijiet mill-produtturi tal-Unjoni li fil-passat kien hemm ukoll ċaqliq gradwali f’gauges irqaq tal-ACF, mit-tip ta’ 7 sa 8 mikroni li fil-passat kien it-tip inferjuri, għat-tip ta’ 6 u 6,35 mikroni li sar l-istandard attwali għal ħafna applikazzjonijiet.

(63) Filwaqt li stħarriġ fost il-produtturi tal-Unjoni wera li, minbarra n-negozjati diretti, l-ebda wieħed minnhom ma jikkummerċjalizza attwalment b’mod attiv l-ACF< 6, il-Kummissjoni ġabret biżżejjed provi li l-produtturi tal-Unjoni huma kapaċi jipproduċu l-ACF< 6. Dan jinkludi l-produzzjoni tar-roll tal-ittestjar wara l-PI, li skont id-dokumentazzjoni tal-ittestjar issodisfat it-talbiet tekniċi tax-xerrej. Barra minn hekk, il-Kummissjoni setgħet tikkonferma l-bejgħ tal-ACF< 6 ta’ diversi produtturi tal-Unjoni fi kwantitajiet ta’ produzzjoni kummerċjali, anke jekk fuq skala limitata, matul perjodu ta’ 10 snin qabel il-PI. Il-Kummissjoni setgħet ukoll tosserva investimenti fil-kontroll tal-kwalità. Għalhekk, il-Kummissjoni kkonkludiet li l-industrija tal-Unjoni tista’ tipprovdi kwalità sabiex tissodisfa d-domanda tas-suq.

(64) It-tieni, il-kapaċità li jipproduċu l-ACF< 6 hija limitata mill-aħħar stadju, jiġifieri l-imtieħen tal-irrumblar. Għalhekk, il-Kummissjoni analizzat il-kapaċità ta’ diversi produtturi tal-Unjoni f’dan l-aħħar stadju, filwaqt li qieset ukoll id-domanda għal prodotti oħrajn fid-diversi stadji tal-produzzjoni. Il-produtturi kollha tal-Unjoni fil-kampjun għandhom biżżejjed kapaċità libera sabiex ikunu jistgħu jipprovdu l-ACF< 6, anke jekk id-domanda għall-fojl tal-batteriji tal-karozzi tiżdied fil-futur. Għalhekk, il-Kummissjoni ma setgħetx tikkonferma r-riskju ta’ nuqqas ta’ provvista għal żieda futura fid-domanda tal-ACF< 6.

(65) It-tielet, fir-rigward tal-argument li l-użu ta’ ACF irqaq huwa aktar ekoloġiku, il-Kummissjoni fakkret li l-effett intenzjonat tal-miżuri ta’ difiża tal-kummerċ fil-forma ta’ dazji ma huwiex li jipprevjeni l-importazzjonijiet ta’ prodott partikolari iżda li jiżgura li dawk l-importazzjonijiet jiġu nnegozjati bi prezzijiet mhux dannużi. Il-Kummissjoni fakkret ukoll il-kapaċità tal-produtturi tal-Unjoni li jimmanifatturaw l-ACF< 6.

(66) Fl-aħħar nett, fir-rigward tal-argument ta’ Huhtamäki dwar ir-restrizzjoni tal-provvista, l-investigazzjoni żvelat li l-kapaċità tal-produzzjoni tal-industrija tal-Unjoni tal-ACF< 6 hija konsiderevolment akbar mid-domanda.

(67) Fid-dawl tal-kunsiderazzjonijiet ta’ hawn fuq, il-Kummissjoni ċaħdet it-talba għall-esklużjoni tal-ACF< 6 mill-ambitu tal-prodott li qiegħed jiġi investigat.

(68) Gascogne talbet li l-argumenti tagħha magħmula fil-proċedura anti-dumping separata li tikkonċerna l-istess prodott li joriġina mir-RPĊ, jiġu inkorporati f’din l-investigazzjoni antisussidji. Il-Kummissjoni diġà indirizzat l-istess argumenti fil-premessi minn 25 sa 28 tar-Regolament (UE) 2021/2170.

(69) Walki talbet ukoll li l-argumenti tagħha magħmula fl-investigazzjoni separata anti-dumping tagħha jiġu inkorporati f’din l-investigazzjoni antisussidji. F’dan ir-rigward, il-Kummissjoni tirreferi għall-konstatazzjonijiet tagħha fil-premessi minn 29 sa 32 tar-Regolament (UE) 2021/2170.

(70) Barra dan, matul is-seduta ta’ smigħ tagħha wara d-divulgazzjoni finali, Walki spjegat li wara l-PI f’Ottubru 2021, ma kien għad hemm l-ebda bejgħ attiv fis-suq miftuħ jew kummerċjalizzazzjoni tal-produtturi Ewropej għall-ACF< 6. Walki ssottomettiet evidenza li wara l-PI ma rċevietx tweġiba pożittiva għat-talbiet tagħha għal kwotazzjoni fuq l-ACF < 6 u spjegat li produttur wieħed biss tal-Unjoni jkun f’pożizzjoni li jaċċetta ordnijiet tal-ACF < 6 fi kwantità kummerċjali. Il-Kummissjoni diġà indirizzat l-istess argumenti fil-premessa 28 tar-Regolament (UE) 2021/2170.

2.3.2. ACF għall-batteriji tal-karozzi

(71) Parti interessata partikolari, Xiamen, talbet l-esklużjoni tal-fojl tal-aluminju għall-batteriji tal-karozzi għar-raġunijiet li ġejjin: — il-fojl tal-aluminju għall-batteriji tal-karozzi huwa prodott differenti ħafna b’użu differenti, peress li juża l-ligi 1050/1060/1100/3003 filwaqt li l-ligi ewlenin sabiex jipproduċu l-ACF għall-imballaġġ huma l-ligi 8079/8011; — it-tagħmir u l-proċessi tal-produzzjoni huma differenti, li jirriżultaw f’żewġ superfiċji jleqqu meta mqabbla mas-superfiċje matta/tleqq ta’ ACF oħra. Dan iwassal ukoll għal kost differenti tal-produzzjoni u l-prezzijiet tal-bejgħ; — ma huwiex immanifatturat mill-produtturi tal-Unjoni; u — bħalissa ma huwiex esportat lejn l-UE.

(72) Bi tweġiba, il-Kummissjoni l-ewwel innotat li l-ligi kollha msemmija mill-parti interessata għandhom l-istess karatteristika fis-sens li kollha fihom aktar minn 98 % ta’ aluminju u l-ilment ma huwiex limitat għal liga speċifika. L-użu ta’ ligi differenti għal varjazzjonijiet differenti tal-prodott ma huwiex rari u ma jistax iservi bħala kriterju ta’ esklużjoni.

(73) It-tieni nett, is-superfiċje tleqq/matta hija konsegwenza tal-irrumblar ta’ żewġ saffi tal-ACF flimkien fl-aħħar mitħna tal-irrumblar, fejn il-ġnub tal-ACF li jħarsu lejn xulxin matul l-irrumblar joħorġu matti. Dan il-metodu ta’ produzzjoni kien kopert mill-ilment, li espliċitament iddikjara li ż-żewġ superfiċji tal-ACF jistgħu jkunu jleqqu jekk dan jiġi speċifikat mill-klijent. L-użu maħsub tal-ACF għall-batteriji tal-karozzi għalhekk ma jista’ jiġġustifika l-ebda esklużjoni mill-ambitu tal-prodott peress li l-karatteristiċi fiżiċi tal-prodott huma l-istess. L-istess japplika għall-kost ogħla minħabba rrumblar b’saff wieħed.

(74) It-tielet nett, il-produzzjoni tal-batteriji tal-karozzi fl-Unjoni għadha fil-fażi tal-bidu tagħha. Il-Kummissjoni ġabret evidenza li turi li l-produtturi tal-Unjoni qegħdin iħejju sabiex jissodisfaw id-domanda ta’ dan is-segment tas-suq emerġenti. Barra minn hekk, l-argument imur kontra d-dikjarazzjoni ta’ Walki relatata mal-esklużjoni tal-ACF< 6, li jista’ jkun hemm iċ-ċans li l-industrija tal-Unjoni tant tiffoka fuq il-fojl tal-batteriji tal-karozzi li potenzjalment ma tkunx interessata li tiddedika biżżejjed kapaċità ta’ produzzjoni lill-ACF< 6.

(75) Ir-raba’ nett, il-fatt li bħalissa ma hemm l-ebda esportazzjonijiet kbar mir-RPĊ jirrifletti l-fatt li l-produzzjoni tal-batteriji tal-karozzi elettriċi fl-UE għadha fil-bidu tagħha, u għalhekk dan ma huwiex argument vijabbli għal esklużjoni.

(76) L-analiżi wriet li l-ACF għall-batteriji tal-karozzi elettriċi hija teknikament ACF inkluża fl-ambitu definit tal-investigazzjoni.

(77) Fid-dawl tal-kunsiderazzjonijiet ta’ hawn fuq, il-Kummissjoni ċaħdet it-talba għall-esklużjoni tal-ACF għall-batteriji tal-karozzi elettriċi mill-ambitu tal-prodott li qiegħed jiġi investigat.

(78) Wara d-divulgazzjoni finali, Xiamen Xiashun argumentat li l-erba’ argumenti tal-Kummissjoni b’appoġġ għat-tneħħija tal-esklużjoni kienu żbaljati, ma kinux jirrispondu għall-argumenti mqajma minn Xiamen Xiashun u naqsu milli jipprovdi d-data sostantiva li abbażi tagħha l-Kummissjoni laħqet dawn il-konklużjonijiet. Il-Kummissjoni naqset milli tipprovdi evidenza fattwali li tirrispondi għat-talba ta’ esklużjoni ta’ Xiamen Xiashun fis-sottomissjonijiet tagħha u fis-seduta ta’ smigħ tat-23 ta’ Frar. In-nuqqas ta’ indikazzjoni dwar liema kienet l-evidenza li fuqha l-Kummissjoni abbażat iċ-ċaħda tagħha, jikser id-drittijiet ta’ difiża ta’ Xiamen Xiashun. Xiamen Xiashun kompliet targumenta li sottomissjoni tard ta’ evidenza mill-ilmentatur fir-rigward tat-talba għall-esklużjoni għall-fojl għall-batteriji fil-proċedminet anti-dumping iqajjem dubji dwar liema evidenza ġiet effettivament ikkunsidrata mill-Kummissjoni fl-investigazzjoni antisussidji. Xiamen Xiashun argumentat li sottomissjoni tal-ilmentatur bid-data tad-19 ta’ Lulju 2021 saret wara l-għeluq tad-data għall-kummenti fl-istadju provviżorju tal-investigazzjoni anti-dumping u għalhekk ma kellhiex tiġi kkunsidrata. Barra minn hekk, il-kunfidenzjalità eċċessiva fil-preżentazzjoni tagħmilha impossibbli għal Xiamen Xiashun li twieġeb b’mod sinifikanti.

(79) Il-preżentazzjoni tal-Ilmentaturi tad-19 ta’ Lulju 2021 kienet reazzjoni tal-preżentazzjoni ta’ Xiamen Xiashun tal-5 ta’ Lulju 2021, li fiha Xiamen Xiashun ipprovdiet argumenti għall-esklużjoni tal-ACF mill-ambitu għall-batteriji tal-karozzi elettriċi. Il-verżjoni miftuħa ta’ din il-preżentazzjoni ma tneħħitx b’mod eċċessiv. It-tneħħija tal-isem tal-kumpanija, li ħejjiet id-dettalji tekniċi tal-presentazzjoni kif ukoll it-tneħħija tad-dettalji dwar il-produzzjoni teknika tagħhom kienu neċessarji biex ma jiżvelawx dettalji kunfidenzjali dwar il-kummerċ tal-kumpanija. Għalhekk il-Kummissjoni ma laqgħetx l-argument li hija kisret id-drittijiet ta’ Xiamen Xiashun billi qieset din is-sottomissjoni. Barra minn hekk, il-Kummissjoni ċaħdet il-pretensjoni li ma speċifiktax liema evidenza ħadet inkunsiderazzjoni. Il-Kummissjoni neċessarjament ikkunsidrat l-evidenza kollha dwar il-proċess tal-każ.

(80) Xiamen Xiashun argumentat li minħabba użu u karatterisitiki tekniki differenti, il-fojl tal-aluminju għall-batteriji tal-karozzi tal-elettriku kienu prodott ġdid għall-industrija, anki jekk dan kien fojl tal-aluminju. Il-Kummissjoni madankollu, irrispondiet għal dawn l-argumenti kollha, filwaqt li stqarret biċ-ċar li anki l-ACF tikkondividi l-karatterisitiki u l-passi ta’ produzzjoni għall-batteriji tal-karozzi elettriċi. Id-differenzi tekniki li fuqhom Xiamen Xiashun kienet elaborat urew biss distinzjoni għal tipi oħra ta’ ACF, iżda ma wrewx li l-ACF għall-batteriji tal-karozzi ma kinux se jikkondividu l-karatteristiki definiti fid-definizzjoni tal-prodott tal-investigazzjoni. Il-Kummissjoni rrispondiet ukoll għall-argument li l-industrija tal-Unjoni ma kinitx kapaċi tipproduċi l-ACF għall-bateriji tal-karozzi bl-elettriku. Għalhekk, il-Kummissjoni ċaħdet din il-pretensjoni.

(81) Xiamen Xiashun argumentat li l-Kummissjoni wettqet żbalji manifesti ta’ valutazzjoni u aġixxiet bi ksur tal-prinċipju ta’ amministrazzjoni tajba, peress li ma eżaminatx bl-attenzjoni u bl-imparzjalità kollha l-evidenza pprovduta u ma qisitx kif xieraq l-evidenza rilevanti kollha meta għamlet id-determinazzjonijiet tagħha billi ma pprovdietx sommarju sinifikanti dwar il-pjanijiet tal-produtturi tal-Unjoni biex iżidu l-kapaċità tagħhom biex jissodisfaw id-domanda għall-fojl tal-batterija u warrbu l-evidenza pprovduta minn Xiamen Xiashun fir-rigward tad-domanda mistennija għall-fojl tal-batterija.

(82) Xiamen Xiashun sostniet li d-dikjarazzjonijiet tal-Kummissjoni li “l-kapaċità żejda sostanzjali tal-industrija tal-Unjoni tista’ tissodisfa d-domanda fis-suq emerġenti tal-fojl tal-batteriji” kkontradixxew id-dikjarazzjoni tagħha li “d-data li turi t-tħejjija tal-produtturi tal-Unjoni biex jissodisfaw id-domanda tal-fojl tal-batterija hija kunfidenzjali ħafna u mhijiex suxxettibbli li tinġabar fil-qosor peress li dawn il-proġetti għadhom mhumiex pubbliċi u għalhekk sensittivi ħafna”.

(83) Xiamen Xiashun sostniet ukoll li l-Kummissjoni rrifjutat il-ħarsa ġenerali komprensiva tagħha dwar id-domanda mistennija fuq il-bażi li t-twettiq ta’ diversi proġetti tal-batteriji kien indikat li se jseħħ f’mument mhux determinat fil-futur. Xiamen Xiashun iddikjarat li dan huwa inerenti għad-data relatata ma’ proġetti ppjanati.

(84) Id-dikjarazzjoni tal-Kummissjoni li l-industrija tal-Unjoni tista’ tissodisfa d-domanda fis-suq emerġenti tal-fojl tal-batteriji hija marbuta mal-kapaċità żejda kumplessiva fil-laminaturi. Id-data li turi t-tħejjija tal-produtturi tal-Unjoni biex jissodisfaw id-domanda tal-fojl tal-batterija hija relatata mal-isforzi tal-industrija tal-Unjoni biex tkun tista’ tipproduċi skont il-karatteristiċi speċifiċi mitluba mill-produtturi tal-batteriji. Billi tipprovdi sommarju ta’ dawn l-isforzi, il-Kummissjoni tiżvela l-istrateġiji tan-negozju tal-produtturi tal-Unjoni. Għalhekk ma hemm l-ebda kontradizzjoni bejn id-dikjarazzjonijiet imsemmija iktar’ il fuq. Il-Kummissjoni għalhekk ċaħdet din il-pretensjoni.

(85) Fil-valutazzjoni tal-ħarsa ġenerali dwar id-domanda futura mistennija li Xiamen Xiashun ipprovdiet minn sors disponibbli pubblikament, il-Kummissjoni ddivrenzjat bejn proġetti f’fażi ta’ ppjanar b’perjodu ta’ żmien speċifiku u proġetti maħsuba li għalihom ma hemm l-ebda indikazzjoni tas-sena li fiha se jsiru operattivi. Din mhijiex ċaħda tal-evidenza pprovduta minn Xiamen Xiashun, iżda analiżi bir-reqqa tad-domanda attwali mistennija. Tabilħaqq, il-valutazzjoni ta’ jekk l-industrija tal-Unjoni tistax tissodisfa d-domanda futura mistennija kienet ibbażata b’mod xieraq fuq proġetti tal-batteriji, li r-realizzazzjoni tagħhom hija skedata li sseħħ f’sena speċifika fil-futur. Għalhekk, il-pretensjoni ma ntlaqgħetx.

2.4. Il-ħruġ tar-Renju Unit mill-UE

(86) Dan il-każ inbeda matul il-perjodu ta’ tranżizzjoni wara l-ħruġ tar-Renju Unit mill-UE. Matul dan il-perjodu ta’ tranżizzjoni, ir-Renju Unit baqa’ soġġett għad-dritt tal-Unjoni. Il-perjodu ta’ tranżizzjoni ntemm fil-31 ta’ Diċembru 2020. Konsegwentement, mill-1 ta’ Jannar 2021, il-kumpaniji u l-assoċjazzjonijiet li jinsabu fir-Renju Unit ma baqgħux jikkwalifikaw bħala partijiet interessati f’dan il-proċediment. Bħala konklużjoni, peress li r-Renju Unit ma għadux soġġett għad-dritt tal-Unjoni, is-sejbiet dwar is-sussidju u d-dannu huma bbażati fuq id-data tas-suq tal-EU27.

3. SUSSIDJU

3.1. Introduzzjoni: Preżentazzjoni tal-pjanijiet, tal-proġetti u ta’ dokumenti oħrajn tal-Gvern

(87) Qabel ma analizzat l-allegat sussidjar fil-forma ta’ sussidji jew programmi ta’ sussidju, il-Kummissjoni vvalutat il-pjanijiet, il-proġetti u dokumenti oħrajn tal-gvern, li kienu rilevanti għall-analiżi tal-programmi ta’ sussidju investigati. Hija sabet li s-sussidji jew il-programmi ta’ sussidju kollha taħt valutazzjoni jiffurmaw parti mill-implimentazzjoni tal-ippjanar ċentrali tal-GTĊ sabiex jinkoraġġixxi l-industrija tal-ACF għar-raġunijiet li ġejjin.

(88) Id-direzzjoni tal-ekonomija Ċiniża hija ddeterminata b’mod sinifikanti minn sistema elaborata ta’ ppjanar li tistabbilixxi l-prijoritajiet u tippreskrivi l-għanijiet li fuqhom iridu jiffukaw il-gvernijiet ċentrali u lokali. Jeżistu pjanijiet rilevanti fil-livelli kollha tal-gvern u dawn ikopru s-setturi ekonomiċi kollha. L-objettivi stabbiliti mill-istrumenti ta’ ppjanar huma ta’ natura vinkolanti u l-awtoritajiet f’kull livell amministrattiv jimmonitorjaw l-implimentazzjoni tal-pjanijiet mil-livell korrispondenti aktar baxx tal-gvern. B’mod ġenerali, is-sistema tal-ippjanar fir-RPĊ tirriżulta fis-sitwazzjoni fejn ir-riżorsi jiġu allokati lil setturi ddeżinjati bħala strateġiċi jew inkella politikament importanti mill-gvern, minflok ma jiġu allokati skont il-forzi tas-suq (12).

(89) L-ACF huwa meqjus bħala prodott ewlieni mill-GTĊ, kif jinsab fid-dokumenti u l-listi tal-ordni pubblika. Tali kategorizzazzjoni hija ta’ importanza sinifikanti peress li tikkwalifika setturi partikolari għall-kopertura minn varjetà ta’ politiki speċifiċi u miżuri ta’ appoġġ imfassla sabiex jixprunaw l-iżvilupp f’kull settur (13). L-ACF huwa integrat ukoll fil-materjali l-ġodda fl-istrateġija Made in China 2025 (14) u huwa inkluż f’bosta pjanijiet, direttivi u dokumenti oħrajn, li jinħarġu fil-livell nazzjonali, reġjonali u muniċipali, u li huma interkonnessi b’mod reċiproku. Eżempji ta’ tali dokumenti ta’ politika ewlenin jinkludu l-pjanijiet, il-proġetti u dokumenti oħrajn li ġejjin.

(90) Il-“Pjan ta’ Ħames Snin Nru 10 għall-Iżvilupp Ekonomiku u Soċjali (2001-2005)” jindika li l-aċċellerazzjoni tar-ristrutturar u r-riorganizzazzjoni industrijali ssir bl-objettiv li jiġu żviluppati prodotti industrijali, inkluża l-industrija tal-materja prima, u b’mod aktar speċifiku, l-alumina (15).

(91) Il-“Pjan Nazzjonali ta’ Ħames Snin Nru 11 għall-Iżvilupp Ekonomiku u Soċjali (2006-2010)” jitlob għall-iżvilupp tal-ipproċessar tal-aluminju u t-titjib tal-livell ta’ użu komprensiv ta’ riżorsi industrijali tal-aluminju (16).

(92) Il-“Pjan Nazzjonali ta’ Ħames Snin Nru 12 għall-Iżvilupp Ekonomiku u Soċjali (2011-2015)” jindika li r-ristrutturar tal-industriji ewlenin jenħtieġ li jinkludi progress ġdid fir-R&Ż, l-użu integrat tar-riżorsi, il-konservazzjoni tal-enerġija, u t-tnaqqis tal-emissjonijiet mill-industriji tat-tidwib u tal-materjal tal-bini (17).

(93) Il-Pjan ta’ Ħames Snin Nru 13 għall-Iżvilupp Ekonomiku u Soċjali Nazzjonali tar-RPĊ (“il-Pjan ta’ Ħames Snin Nru 13”) li jkopri l-perjodu bejn l-2016 u l-2020 jenfasizza l-viżjoni strateġika tal-GTĊ għat-titjib u l-promozzjoni tal-industriji ewlenin. Il-Pjan ta’ Ħames Snin Nru 13 enfasizza l-intenzjoni tal-GTĊ li jsaħħaħ l-iżvilupp ta’ teknoloġiji strateġiċi għoljin u juri kif il-GTĊ jiffavorixxi industriji “ewlenin”, li jenħtieġ li jiġu promossi u mtejba. Dan il-Pjan jidentifika l-industrija tal-metalli mhux ferrużi, li tifforma parti minnha l-industrija tal-fojl tal-aluminju, bħala waħda minn industriji “ewlenin” bħal dawn li għalihom jenħtieġ li tiġi pperfezzjonata s-sistema ta’ appoġġ tas-servizzi, inklużi l-finanzi, it-tassazzjoni, l-assigurazzjoni u l-pjattaformi ta’ investiment (18).

(94) Id-“Deċiżjoni tal-Kunsill tal-Istat dwar il-Promulgazzjoni tad-Dispożizzjonijiet Interim li Jippromwovu l-Aġġustament tal-Istruttura Industrijali għall-Implimentazzjoni (Guo Fa (2005) Nru 40)” (“id-Deċiżjoni Nru 40”) tindika li l-“Katalogu għall-Gwida tal-Aġġustament tal-Istruttura Industrijali” huwa bażi importanti għall-gwida għall-investiment u l-amministrazzjoni tal-gvern ta’ politiki bħall-finanzi pubbliċi, it-tassazzjoni u l-kreditu. Id-Deċiżjoni Nru 40 tindika wkoll li proġetti f’industriji “inċentivati” għandhom jingħataw appoġġ ta’ kreditu f’konformità mal-prinċipji ta’ kreditu. (19)

(95) Il-“Katalogu għall-Gwida tal-Aġġustament tal-Istruttura Industrijali” jinkludi speċifikament l-aluminju, u l-iżvilupp tat-teknoloġija tal-produzzjoni fih, kif inċentivat (20). Dan huwa kkonfermat fil-Katalogu ta’ Gwida għar-Ristrutturar tal-Industrija (il-Verżjoni tal-2019), li skontu l-ipproċessar tal-irrumblar tal-aluminju, l-aluminizzazzjoni bil-vakwu għall-ippakkjar u l-ipproċessar tal-liga tal-aluminju huma kollha inċentivati.

(96) Il-“Pjan ta’ Żvilupp tal-Metall Mhux Ferruż (2016-2020)” jiddeskrivi l-industrija tal-metall mhux ferruż bħala pedament importanti tal-industrija tal-manifattura u bħala appoġġ għar-“realizzazzjoni tas-setgħa tal-manifattura.” Barra minn hekk, hija indikata prijorità għall-iżvilupp tal-fojl tal-aluminju (21).

(97) L-“Avviż tal-Linji Gwida dwar l-Aċċellerazzjoni tal-Aġġustament tal-Istruttura tal-Industrija tal-Aluminju (2006)” jindika li, “l-aluminju huwa materja prima importanti għall-iżvilupp tal-ekonomija nazzjonali.” (22) Dan id-dokument jindika appoġġ finanzjarju mmirat għas-settur tal-aluminju: “Skont il-makrokontroll nazzjonali, il-politika industrijali u r-rekwiżiti ta’ kreditu, l-istituzzjonijiet finanzjarji għandhom iwettqu allokazzjoni raġonevoli ta’ fondi ta’ kreditu. Huwa meħtieġ li jibqa’ jingħata appoġġ ta’ kreditu lill-intrapriżi tal-alumina u l-intrapriżi tal-aluminju elettrolitiku li jissodisfaw il-politiki industrijali nazzjonali, il-kundizzjonijiet tal-aċċess għas-suq u l-prinċipji tal-kreditu; għall-intrapriżi li ma humiex konformi mal-politika industrijali nazzjonali u mal-kundizzjonijiet tal-aċċess għas-suq, b’teknoloġija b’lura u elenkati f’oġġetti pprojbiti jew eliminati, dawn ma għandhom jingħataw l-ebda forma ta’ appoġġ ta’ kreditu.” (23)

(98) Il-Katalogu tal-Prodotti tat-Teknoloġija Avvanzata taċ-Ċina maħruġ mill-Ministeru għax-Xjenza u t-Teknoloġija, il-Ministeru għall-Kummerċ Barrani u l-Amministrazzjoni Ġenerali tad-Dwana jelenka 1 900 prodott ta’ teknoloġija avvanzata f’kategoriji, li huma mmirati għal politiki preferenzjali ta’ esportazzjoni pprovduti mill-gvern. Waħda mill-kategoriji hija l-hekk imsejħa kategorija “Materjali ġodda”, li tinkludi l-ACF (24).

(99) Billi hija industrija inċentivata fl-istrateġija Made in China 2025, l-industrija tal-ACF hija eliġibbli sabiex tibbenefika minn finanzjament konsiderevoli mill-Istat. Inħolqu għadd ta’ fondi sabiex jappoġġaw l-inizjattiva Made in China 2025 (25) u b’hekk l-industrija tal-ACF (26).

(100) Barra minn hekk, il-Pjan Direzzjonali Made in China 2025 (27) jagħti 10 setturi strateġiċi, li huma l-industriji ewlenin għall-GTĊ. Fis-Settur 9 “Materjali ġodda”, dan jinkludi u jispjega l-objettivi sabiex jiġu “żviluppati b’mod attiv materjali ġodda speċjali għall-użu kemm militari kif ukoll ċivili, jitħaffu t-trasferiment bidirezzjonali u t-trasformazzjoni tat-teknoloġiji u jiġi promoss l-iżvilupp militari u ċivili integrat tal-industrija tal-materjali ġodda kif ukoll jiġi aċċellerat l-aġġornament ta’ materjali bażiċi” (28). L-ACF, bħala parti mill-materjali l-ġodda, jaqa’ taħt il-prijoritajiet ta’ żvilupp ta’ dan is-settur. Il-materjali l-ġodda għalhekk jibbenefikaw mill-vantaġġi li jirriżultaw mill-mekkaniżmi ta’ appoġġ elenkati fid-dokument, inkluż, fost l-oħrajn, il-politiki ta’ appoġġ finanzjarju, il-politika fiskali u tat-tassazzjoni, u s-sorveljanza u l-appoġġ tal-kunsill tal-Istat.

(101) L-approċċ tal-GTĊ li jiddefinixxi l-industriji u l-prodotti inċentivati fil-katalogi sabiex jalloka r-riżorsi skont dan, abbażi tal-importanza strateġika jew politika tagħhom kif attribwita mill-GTĊ, u li jimplimenta u jissorvelja l-pjanijiet f’kull livell amministrattiv jista’ jiġi osservat aktar billi jiġi eżaminat il-Katalogu ta’ Prodotti u Servizzi Strateġiċi u Emerġenti tal-Kummissjoni Nazzjonali għall-Iżvilupp u r-Riforma (“l-NDRC”) mill-2016 ’l hawn (29). L-ACF huwa inkluż taħt materjali ġodda.

(102) Il-Kapitolu III tad-Deċiżjoni Nru 40 jirreferi għall-“Katalogu ta’ Gwida għar-Ristrutturar tal-Industrija”, li huwa magħmul minn tliet tipi ta’ kontenuti, jiġifieri kontenut tal-proġetti inċentivati, kontenut tal-proġetti limitati u kontenut tal-proġetti eliminati. Skont l-Artikolu XVII tad-Deċiżjoni, jekk “il-proġett ta’ investiment ikun jappartjeni għall-kontenut ta’ proġetti inċentivati, huwa għandu jiġi eżaminat u approvat u jiġi rreġistrat f’konformità mar-regolamenti nazzjonali rilevanti dwar l-investiment; l-istituzzjonijiet finanzjarji kollha għandhom jipprovdu appoġġ ta’ kreditu skont il-prinċipji ta’ kreditu; it-tagħmir għall-użu personali importat fl-ammont totali tal-investiment, bl-eċċezzjoni ta’ prodotti bażiċi fil-Kontenut ta’ Prodotti Bażiċi Importati Mhux Eżentati ta’ Proġetti Domestiċi Investiti (emendati fis-sena 2000) maħruġa mill-Ministeru tal-Finanzi, jista’ jkun eżentat mid-dazju fuq l-importazzjoni u mit-taxxa fuq il-valur miżjud fuq il-konnessjonijiet tal-importazzjoni, sakemm ma jkunx hemm regolamenti ġodda dwar il-kontenut tal-proġetti ta’ investiment mhux eżentati. Politiki favoriti oħrajn dwar il-proġetti industrijali inċentivati għandhom jiġu implimentati f’konformità mar-Regolamenti nazzjonali rilevanti”.

(103) Konsegwentement, jekk id-Deċiżjoni Nru 40 tinqara flimkien mal-Katalogu ta’ Gwida għar-Ristrutturar tal-Industrija, din tipprevedi trattament speċifiku ta’ ċerti proġetti f’ċerti industriji inċentivati.

(104) Meta wieħed iqis il-pjanijiet u l-programmi msemmija hawn fuq, l-industrija tal-ACF hija b’hekk meqjusa bħala industrija ewlenija/strateġika, li l-iżvilupp tagħha huwa segwit b’mod attiv mill-GTĊ bħala objettiv ta’ politika. Abbażi tad-dokumenti ta’ politika msemmija f’din it-taqsima, il-Kummissjoni kkonkludiet li l-GTĊ jintervjeni fl-industrija tal-ACF sabiex jimplimenta l-politiki relatati u jinterferixxi mal-moviment liberu tal-forzi tas-suq fis-settur tal-ACF, b’mod partikolari billi jippromwovi u jappoġġa s-settur permezz ta’ diversi mezzi.

(105) Wara d-divulgazzjoni finali. il-GTĊ saħaq li d-dokumenti msemmija hawn fuq f’din it-taqsima ma jipprovdu l-ebda bażi għall-appoġġ speċifiku jew għall-inkoraġġiment għall-industrija tal-ACF. Skont il-GTĊ, ma hemmx biżżejjed evidenza biex tapprova li l-industrija tal-ACF hija industrija inċentivata u li d-dokumenti li jirreferu għal metalli mhux ferrużi, l-industrija tal-aluminju u/jew materjali ġodda. ma jkomprux l-ACF.

(106) Il-Kummissjoni ma qablitx. L-ewwel, hija sostni li jista’ jiġi assunt b’mod raġonevoli li d-deskrizzjoni tal-prodotti bħall-materjali ġodda, il-metalli mhux ferrużi u l-industrija tal-aluminju tkopri wkoll il-fojl tal-aluminju. It-tieni, xi dokumenti elenkati hawn fuq bħall-“Pjan ta’ Żvilupp għall-Metalli mhux Ferrużi (2016-2020)” imsemmi fil-premessa (96) u l-Katalogu ta’ Prodotti ta’ Teknoloġija Avvanzata fiċ-Ċina fil-premessa (98) ukoll isemmu l-fojl tal-aluminju bħala tali. It-tielet, l-investigazzjoni stabbiliet li l-produtturi esportaturi li kooperaw kienu bbenefikaw minn sussidji li kienu biss eliġibbli għal industriji inċentivati kif stipulat fid-Deċiżjoni Nru 40 u analizzat fid-dettall fit-taqsimiet rilevanti hawn taħt. Għalhekk, il-Kummissjoni ma laqgħetx il-pretensjonijiet tal-GTĊ.

3.2. Nuqqas ta’ kooperazzjoni parzjali u l-użu tal-fatti disponibbli

(107) Wara d-divulgazzjoni finali, il-GTĊ għamel xi remarki ġenerali li jikkonċernaw id-deċiżjoni tal-Kummissjoni li tapplika d-dispożizzjonijiet tal-Artikolu 28(1) tar-Regolament bażiku fir-rigward ta’ self preferenzjali, l-assigurazzjoni tal-kreditu għall-esportazzjoni, u materjali ta’ input.

(108) Il-GTĊ saħaq li t-talbiet kollha tal-Kummissjoni għal informazzjoni li għaliha l-GTĊ ma setax jipprovdi tweġibiet, kienu irraġonevoli, billi dawn it-talbiet kienu jassumu l-eżistenza ta’ setgħat legali li l-GTĊ ma kellux.

(109) Barra minn hekk, il-GTĊ argumenta li l-Kummissjoni ma evalwatx b’mod korrett il-fatti li kellha għad-dispożizzjoni tagħha u ma pprovdietx spejgazzjoni xierqa għalfejn il-fatti disponibbli kienu jissostitwixxu raġonevolment kull informazzjoni li kienet nieqsa.

(110) Kif stipulat hawn taħt fil-premessa (118), il-Kummissjoni kienet tal-opinjoni li l-GTĊ kellu s-setgħa legali li jikseb l-informazzjoni mitluba, bħala azzjonist jew awtorità responsabbli tal-entitajiet li għalihom il-Kummissjoni talbet l-informazzjoni. Fil-komunikazzjoni tagħha lill-GTĊ, il-Kummissjoni effettivament tenniet fit-taqsimiet minn 3.2.1 sa 3.2.3. hawn taħt, għalfejn kellha toqgħod fuq il-fatti disponibbli. Il-Kummissjoni qieset l-informazzjoni disponibbli pubblikament bħala sostituzzjoni valida għall-informazzjoni lia ma ġietx provduta mill-GTĊ. Għalhekk, il-Kummissjoni ma laqgħetx il-pretensjonijiet tal-GTĊ.

3.2.1. Applikazzjoni tad-dispożizzjonijiet tal-Artikolu 28(1) tar-Regolament bażiku fir-rigward ta’ self preferenzjali

(111) Għall-konvenjenza amministrattiva, il-Kummissjoni talbet lill-GTĊ jibgħat kwestjonarji speċifiċi lil kwalunkwe istituzzjoni finanzjarja li pprovdiet self jew krediti għall-esportazzjoni lill-kumpaniji fil-kampjun.

(112) Għall-ewwel, waslet biss tweġiba mill-bank EXIM u Sinosure. Il-GTĊ ma weġibx għat-talba tal-Kummissjoni sabiex jipprovdi kwestjonarji lill-istituzzjonijiet finanzjarji kollha li pprovdew self jew krediti għall-esportazzjoni lill-kumpaniji fil-kampjun. Fl-ittra ta’ nuqqas, il-Kummissjoni għalhekk tenniet mill-ġdid it-talba tagħha fir-rigward tal-istituzzjonijiet finanzjarji bil-ħsieb li timmassimizza l-involviment tagħhom fl-investigazzjoni billi tipprovdi l-informazzjoni meħtieġa sabiex il-Kummissjoni tagħmel sejbiet dwar l-eżistenza u l-firxa tal-allegat sussidjar.

(113) Wara l-ittra ta’ nuqqas, il-GTĊ indika li ma kienx awtorizzat li jitlob informazzjoni minn banek kummerċjali. Il-Kummissjoni ma qablitx ma’ din il-fehma. L-ewwel nett, il-Kummissjoni tifhem li l-informazzjoni mitluba minn entitajiet tal-Istat hija disponibbli għall-GTĊ għall-entitajiet kollha fejn il-GTĊ huwa l-azzjonist ewlieni jew azzjonist importanti. Barra minn hekk, il-GTĊ għandu wkoll l-awtorità meħtieġa sabiex jinteraġixxi mal-istituzzjonijiet finanzjarji anke meta ma jkunux tal-Istat, peress li kollha jaqgħu taħt il-ġurisdizzjoni tas-CBIRC.

(114) Fl-aħħar nett, il-Kummissjoni rċeviet biss informazzjoni dwar l-istruttura korporattiva, il-governanza u s-sjieda mill-bank EXIM iżda mhux mingħand l-ebda istituzzjoni finanzjarja oħra, li kienet ipprovdiet self lill-kumpaniji fil-kampjun. Barra minn hekk, il-Kummissjoni ma rċeviet l-ebda informazzjoni verifikabbli speċifika għall-kumpaniji minn l-ebda bank jew istituzzjoni finanzjarja.

(115) Peress li ma rċeviet l-ebda informazzjoni fir-rigward tal-biċċa l-kbira tal-banek li pprovdew self lill-kumpaniji fil-kampjun, il-Kummissjoni tqis li ma rċevietx informazzjoni kruċjali rilevanti għal dan l-aspett tal-investigazzjoni.

(116) Għalhekk, il-Kummissjoni informat lill-GTĊ li jista’ jkollha tirrikorri għall-użu tal-fatti disponibbli skont l-Artikolu 28(1) tar-Regolament bażiku meta teżamina l-eżistenza u l-firxa tal-allegat sussidjar mogħti permezz ta’ self preferenzjali.

(117) Bi tweġiba, il-GTĊ oġġezzjona għall-applikazzjoni tal-Artikolu 28(1) tar-Regolament bażiku. Huwa argumenta li l-GTĊ ma huwiex obbligat jipprovdi l-informazzjoni mitluba, li l-mistoqsijiet jenħtieġ li jsiru direttament lill-entitajiet ikkonċernati, u mhux lill-GTĊ fil-kapaċità tiegħu bħala investitur jew azzjonist, u li l-informazzjoni mitluba ma tikkostitwixxix l-informazzjoni neċessarja.

(118) Il-Kummissjoni taqbel li t-tweġibiet jenħtieġ li jaslu mingħand l-entitajiet direttament ikkonċernati. Madankollu, il-Kummissjoni talbet lill-GTĊ, għall-konvenjenza amministrattiva, sabiex jgħaddi kwestjonarji speċifiċi lill-istituzzjonijiet finanzjarji rilevanti kollha, iżda l-GTĊ ma għamilx kif talbet il-Kummissjoni. Barra minn hekk, kif imsemmi fil-premessa (113) hawn fuq, il-Kummissjoni żammet il-pożizzjoni tagħha li bħala l-korp regolatorju, il-GTĊ huwa l-awtorità li jitlob tweġibiet għall-mistoqsijiet speċifiċi mill-istituzzjonijiet finanzjarji li pprovdew finanzjament lill-produtturi esportaturi inklużi fil-kampjun.

(119) Fl-aħħar nett, il-Kummissjoni qieset l-informazzjoni mitluba bħala kruċjali sabiex tivvaluta l-kontroll tal-GTĊ fuq l-imġiba tal-istituzzjonijiet finanzjarji fir-rigward tal-politiki ta’ self tiegħu u l-valutazzjoni tar-riskju, fejn ipprovdew self lill-industrija tal-ACF.

(120) Għalhekk, il-Kummissjoni kkonkludiet li kellha tiddependi parzjalment fuq il-fatti disponibbli meta eżaminat l-eżistenza u l-firxa tal-allegat sussidjar mogħti permezz ta’ self preferenzjali.

3.2.2. Applikazzjoni tad-dispożizzjonijiet tal-Artikolu 28(1) tar-Regolament bażiku fir-rigward tal-assigurazzjoni ta’ kreditu għall-esportazzjoni

(121) Għall-konvenjenza amministrattiva, il-Kummissjoni talbet lill-GTĊ jibgħat kwestjonarju speċifiku lil Sinosure.

(122) Għalkemm waslet tweġiba għall-kwestjonarju, Sinosure naqset milli tagħti d-dokumentazzjoni ta’ sostenn mitluba dwar il-governanza korporattiva ta’ Sinosure, bħall-Istatut ta’ Assoċjazzjoni tagħha. Barra minn hekk, ma waslet l-ebda informazzjoni speċifika dwar l-assigurazzjoni ta’ kreditu għall-esportazzjoni pprovduta lill-industrija tal-ACF, il-livell tal-primjums tagħha jew iċ-ċifri dettaljati relatati mal-profittabbiltà tan-negozju tal-assigurazzjoni tal-kreditu għall-esportazzjoni tagħha mill-GTĊ jew Sinosure.

(123) Fin-nuqqas ta’ tali informazzjoni, il-Kummissjoni qieset li ma kinitx irċeviet l-informazzjoni kruċjali rilevanti għal dan l-aspett tal-investigazzjoni. Għalhekk, il-Kummissjoni informat lill-GTĊ li jista’ jkollha tirrikorri għall-użu ta’ fatti disponibbli skont l-Artikolu 28(1) tar-Regolament bażiku meta teżamina l-eżistenza u l-firxa tal-allegat sussidjar mogħti permezz tal-assigurazzjoni ta’ kreditu għall-esportazzjoni.

(124) Fit-tweġiba tiegħu, u wara d-divulgazzjoni finali, il-GTĊ żamm il-pożizzjoni tiegħu li Sinosure ma pprovdietx sussidji speċifiċi lill-industrija tal-ACF u li din issegwi l-prinċipju orjentat lejn is-suq sabiex twettaq negozju tal-assigurazzjoni rilevanti u ma kellha l-ebda trattament preferenzjali speċifiku fir-rigward tal-industrija tal-ACF. Barra minn hekk, l-assigurazzjoni ta’ kreditu għall-esportazzjoni ma kinitx inkluża fl-ilment, għalhekk l-informazzjoni mitluba ma kinitx meħtieġa jew kruċjali għad-determinazzjonijiet tal-Kummissjoni.

(125) Kif imsemmi fil-premessa (8) hawn fuq, matul l-investigazzjoni, il-Kummissjoni għandha d-diskrezzjoni li tinvestiga l-informazzjoni kollha li hija rilevanti għas-sussidji allegati u ma hijiex limitata għall-informazzjoni li tinsab fl-ilment. Barra minn hekk, il-Kummissjoni tinnota li b’mod aktar ġenerali, skemi relatati ma’ finanzjament preferenzjali u ma’ trasferiment dirett ta’ fondi, li jinkludu wkoll assigurazzjoni ta’ kreditu għall-esportazzjoni, ġew inklużi fl-ilment u fin-Notifika ta’ Bidu. Il-Kummissjoni qieset ukoll li l-informazzjoni li l-GTĊ ipprovda fir-rigward ta’ Sinosure ma kinitx kompluta u ma ppermettietx lill-Kummissjoni tislet konklużjonijiet dwar partijiet kruċjali tal-investigazzjoni rigward l-assigurazzjoni ta’ kreditu għall-esportazzjoni, speċifikament jekk Sinosure hijiex entità pubblika u jekk il-primjums mitluba lill-kumpaniji fil-kampjun kinux ibbażati fuq is-suq. Din l-affermazzjoni ġiet miċħuda.

(126) B’hekk, il-Kummissjoni kkonkludiet li kellha toqgħod parzjalment fuq il-fatti disponibbli għas-sejbiet tagħha fir-rigward tal-assigurazzjoni ta’ kreditu għall-esportazzjoni.

3.2.3. Applikazzjoni tad-dispożizzjonijiet tal-Artikolu 28(1) tar-Regolament bażiku fir-rigward tal-materjali ta’ input

(127) Il-Kummissjoni talbet lill-GTĊ jibgħat kwestjonarju speċifiku lill-aqwa 10 produtturi u distributuri tal-materjali ta’ input użati fil-produzzjoni tal-ACF, kif ukoll lil kull fornitur ieħor tal-materjali inkwistjoni, li pprovdew inputs lill-kumpaniji fil-kampjun. Fit-tweġiba tiegħu għall-kwestjonarju, il-GTĊ iddikjara li ma kellux kontroll fuq il-fornituri tal-materjali ta’ input sabiex jipprovdu l-informazzjoni kunfidenzjali mitluba fil-kwestjonarju, u li jkun piż mhux raġonevoli għall-GTĊ li jikkoordina l-proċess ma’ għadd sinifikanti ferm ta’ fornituri tal-materjali ta’ input tal-kumpaniji fil-kampjun.

(128) Il-GTĊ ma pprovdiex ħarsa ġenerali lejn l-ismijiet u l-istruttura tas-sjieda tal-fornituri Ċiniżi tal-materjali ta’ input li qegħdin jiġu investigati, u sostna li din kienet informazzjoni kunfidenzjali. Barra minn hekk, il-GTĊ naqas milli jipprovdi informazzjoni dettaljata dwar il-maġġoranza mill-karatteristiċi tas-suq domestiku fiċ-Ċina ta’ materjali ta’ input għall-ACF, fosthom: is-sehem tal-SOEs fil-produzzjoni u l-konsum domestiku, id-daqs tas-suq domestiku, il-politiki tal-ipprezzar tal-Istat u/jew tal-SOEs, il-prezzijiet reali tal-materjali ta’ input fis-suq domestiku, u l-istatistika.

(129) Billi l-Kummissjoni ma rċeviet l-ebda informazzjoni mill-GTĊ dwar l-elementi kollha elenkati hawn fuq, fosthom l-istruttura tas-suq domestiku, il-mekkaniżmi u l-prezzijiet tal-iffissar tal-prezzijiet, u l-parteċipazzjoni azzjonarja tal-kumpaniji, il-Kummissjoni qieset li ma kinitx irċeviet informazzjoni kruċjali rilevanti għall-investigazzjoni.

(130) Għalhekk, il-Kummissjoni kkonkludiet li kellha tiddependi parzjalment fuq il-fatti disponibbli għas-sejbiet tagħha dwar il-materjali ta’ input.

3.2.4. Applikazzjoni tad-dispożizzjonijiet tal-Artikolu 28(1) tar-Regolament bażiku dwar Yongxin

(131) Skont il-kwestjonarju dwar is-sussidju, il-kumpaniji relatati li jipprovdu inputs u assi għall-proċess ta’ produzzjoni tal-produtturi esportaturi fil-kampjun huma meħtieġa jipprovdu tweġiba għat-Taqsimiet A u E tal-kwestjonarju. Madankollu, Yongxin, fornitur tal-input relatat tal-produttur esportatur inkluż fil-kampjun Xiamen Xiashun, inizjalment ma pprovdiex tweġiba bħal din. Xiamen Xiashun iddikjara li minħabba n-natura tar-relazzjoni, ma kellu l-ebda mod sabiex iġiegħel lil Yongxin twieġeb kwestjonarju u li n-nuqqas ta’ kooperazzjoni minn Yongxin jenħtieġ li ma jkollu l-ebda impatt fuq l-investigazzjoni preżenti.

(132) Il-Kummissjoni nnotat li Xiamen Xiashun u Yongxin kienu waqqfu kumpanija ta’ impriża konġunta, Yongshun, li minħabba fiha dawn il-kumpaniji kienu relatati skont it-tifsira tal-Artikolu 127 tar-Regolament ta’ Implimentazzjoni tal-Kummissjoni (UE) 2015/2447 (30). Barra minn hekk, il-kumpanija tal-impriża konġunta Yongshun kienet fornitur importanti ta’ materja prima għall-produzzjoni tal-ACF minn Xiamen Xiashun. Konsegwentement, hija jenħtieġ li tissottometti tweġiba għall-kwestjonarju dwar is-sussidju, skont l-istruzzjonijiet tal-kwestjonarju u l-ittra dwar in-nuqqasijiet tad-19 ta’ Frar 2021.

(133) Rigward in-nuqqas ta’ impatt fuq l-investigazzjoni, il-Kummissjoni nnotat għadd kbir ta’ tranżazzjonijiet bejn il-kumpaniji bejn Yongxin u Yongshun, relatati mal-art, il-materja prima u l-finanzjament. Il-Kummissjoni għalhekk ikkunsidrat li fin-nuqqas ta’ tweġiba minn Yongxin, kien impossibbli li tiġi ddeterminata l-firxa sħiħa tas-sussidji li rċieva l-grupp.

(134) Għalhekk, fil-15 ta’ Marzu 2021, il-Kummissjoni informat lil Xiamen Xiashun li jista’ jkollha tirrikorri għall-użu tal-fatti disponibbli skont l-Artikolu 28(1) tar-Regolament bażiku meta teżamina l-eżistenza u l-firxa tal-allegat sussidjar mogħti permezz ta’ Yongxin. Bi tweġiba għall-ittra tal-Kummissjoni, Xiamen Xiashun talab seduta ta’ smigħ mal-Uffiċjal tas-Seduta fit-23 ta’ Marzu 2021. L-Uffiċjal tas-Seduta ssuġġerixxa li Xiamen Xiashun jagħmel sforz ulterjuri ma’ Yongxin sabiex jipprovdi l-informazzjoni mitluba. Finalment, waslet tweġiba għall-mistoqsijiet speċifiċi tal-Kummissjoni mingħand Yongxin fis-7 ta’ Mejju 2021, u d-data li waslet ġiet ivverifikata waqt kontroverifika mill-bogħod fit-2 ta’ Ġunju 2021.

3.2.5. Applikazzjoni tad-dispożizzjonijiet tal-Artikolu 28(1) tar-Regolament bażiku dwar il-Grupp Nanshan

(135) Skont il-kwestjonarju dwar is-sussidju, il-kumpaniji fil-kampjun, kif ukoll il-kumpaniji relatati tagħhom, intalbu jipprovdu data u dokumentazzjoni ta’ sostenn fir-rigward tax-xiri tal-LURs, inklużi ċ-ċertifikati tal-LUR u l-kuntratti tax-xiri tat-tranżazzjonijiet oriġinali mal-Bureau tal-Artijiet, filwaqt li jispeċifikaw il-kundizzjonijiet li taħthom waslu l-LURs. Madankollu, il-kumpaniji fil-Grupp Nanshan ma pprovdewx id-dokumentazzjoni mitluba, u b’hekk kien impossibbli għall-Kummissjoni li tivverifika l-kundizzjonijiet, inkluż il-prezz tax-xiri, tal-LURs.

(136) Barra minn hekk, uħud mill-kumpaniji fil-Grupp Nanshan ma kinux imlew it-tabelli mitluba li jikkonċernaw makkinarju importat u domestiku u għalhekk ma pprovdewx l-informazzjoni mitluba dwar ix-xiri ta’ makkinarju importat u domestiku u l-eżenzjonijiet relatati tal-VAT u t-tnaqqis tat-taxxa tal-importazzjoni għall-użu ta’ tagħmir u teknoloġija importati.

(137) Finalment, il-kooperazzjoni mill-kumpanija omm tal-Grupp Nanshan, jiġifieri Nanshan Group Co., Ltd., kienet limitata f’termini ta’ (i) id-disponibbiltà tal-persunal tagħha sabiex iwieġbu għall-mistoqsijiet tal-Kummissjoni u (ii) id-dokumenti pprovduti. Pereżempju, id-dokumentazzjoni li tikkonċerna x-xiri ta’ art, l-attribuzzjoni ta’ għadd ta’ għotjiet u self ma ġiet ipprovduta xejn, jew ma kinitx kompluta. Din il-limitazzjoni fixklet b’mod sinifikanti l-investigazzjoni, notevolment minħabba li ħafna mill-kumpaniji fi ħdan il-Grupp Nanshan kienu rċevew l-LURs u l-finanzjament tagħhom permezz ta’ Nanshan Group Co., Ltd.

(138) Għalhekk, permezz ta’ ittra tat-3 ta’ Settembru 2021, il-Kummissjoni informat lil Nanshan Group li jista’ jkollha tirrikorri għall-użu tal-fatti disponibbli f’konformità mal-Artikolu 28(1) tar-Regolament bażiku fir-rigward tal-informazzjoni nieqsa kif imsemmi fil-premessi (135) sa (137) hawn fuq.

(139) Fil-kummenti tiegħu għall-ittra tal-Artikolu 28 imsemmija hawn fuq, il-Grupp Nanshan għamel diversi dikjarazzjonijiet kif deskritt hawn taħt.

(140) Fir-rigward tal-LURs, il-Grupp Nanshan sostna li, peress li l-kumpaniji l-oħrajn tal-grupp irrapportaw ix-xiri tagħhom mingħand Nanshan Group Co. Ltd., il-prezz ta’ dawn it-tranżazzjonijiet bejn il-kumpaniji jenħtieġ li jintuża sabiex jiġi ddeterminat il-prezz tax-xiri tal-LURs mixtrija minn Nanshan Group Co. Ltd. mingħand partijiet terzi. Huwa sostna wkoll li l-prezzijiet tat-trasferimenti tal-art bejn il-kumpaniji ġew stabbiliti abbażi tal-valur tal-art ipprovdut fir-Rapport ta’ Valutazzjoni tal-Art magħmul minn evalwatur indipendenti. Nanshan Group sostna wkoll li, alternattivament, tranżazzjonijiet oħrajn ta’ użu tal-art minn kumpaniji oħrajn tal-grupp jistgħu jintużaw bħala indikatur sabiex jiġi ddeterminat il-prezz tat-tranżazzjonijiet ta’ Nanshan Group Co. Ltd.

(141) Fir-rigward tal-informazzjoni mitluba dwar ix-xiri ta’ makkinarju importat u domestiku u l-eżenzjonijiet relatati tal-VAT u t-tnaqqis tat-taxxa tal-importazzjoni għall-użu ta’ tagħmir u teknoloġija importati, il-Grupp Nanshan sostna li kien ipprovda reġistru tal-assi fissi għall-biċċa l-kbira tal-kumpaniji. Huwa sostna wkoll li l-programm ta’ eżenzjoni mill-VAT diġà ġie mitmum fl-2009 u li kwalunkwe benefiċċju potenzjalment riċevut f’dan il-kuntest jiġi deprezzat kompletament qabel il-bidu tal-perjodu ta’ investigazzjoni.

(142) Fir-rigward tal-fatt li l-kooperazzjoni minn Nanshan Group Co., Ltd., kienet biss limitata, il-Grupp Nanshan argumenta li kien aġixxa bl-aħjar mod possibbli u li n-nuqqas ta’ kooperazzjoni kien minħabba ż-żmien tal-RCC u kundizzjonijiet oħrajn ta’ sfida. Nanshan Group sostna li l-Kummissjoni jenħtieġ li ma twarrabx l-informazzjoni kollha pprovduta minn Nanshan Group Co., Ltd., u li l-Kummissjoni jenħtieġ li tikkomplementa din id-data b’data minn tranżazzjonijiet komparabbli tal-art u tas-self mill-kumpanija jew kumpaniji oħrajn tal-grupp. Il-Kummissjoni ma qablitx mal-kummenti dwar l-LURs. Huwa l-prezz tat-tranżazzjoni oriġinali mal-Bureau tal-Artijiet li jiddetermina l-ammont ta’ sussidjar għall-grupp, mhux it-trasferimenti intra-kumpaniji tal-art, u fin-nuqqas tad-dokumentazzjoni meħtieġa mill-kumpanija li kienet parti għat-tranżazzjoni oriġinali tax-xiri, jiġifieri Nanshan Group Co., Ltd., kien impossibbli li jiġi ddeterminat l-ammont sħiħ tas-sussidji li rċieva l-grupp..

(143) Fir-rigward tal-informazzjoni mitluba dwar ix-xiri ta’ makkinarju importat u domestiku u l-eżenzjonijiet relatati tal-VAT u t-tnaqqis tat-taxxa tal-importazzjoni, il-Kummissjoni ma qablitx mal-kummenti li saru minn Nanshan Group. L-ewwel nett, għalkemm Nanshan Group ipprovda reġistru tal-assi fissi għal xi wħud mill-kumpaniji tal-grupp, huwa naqas milli jipprovdi data komprensiva dwar l-eżenzjonijiet tal-VAT u t-tnaqqis tat-taxxa tal-importazzjoni li kienet talbet il-Kummissjoni. It-tieni nett, il-Kummissjoni identifikat eżenzjonijiet kemm tal-VAT kif ukoll tad-dazju tal-importazzjoni matul il-perjodu ta’ investigazzjoni fil-kumpaniji fil-kampjun. Dawn kienu jinkludu eżenzjonijiet għal tagħmir mixtri fis-snin preċedenti, iżda li għalih il-benefiċċju ġie amortizzat matul il-ħajja ta’ dak it-tagħmir u għalhekk kien allokat parzjalment għall-perjodu ta’ investigazzjoni. Għalhekk, il-Kummissjoni stabbiliet li l-kumpaniji fil-kampjun xorta għamlu użu mill-benefiċċji skont dan il-programm.

(144) Fl-aħħar nett, id-dikjarazzjoni li tranżazzjonijiet oħrajn minn Nanshan Group Co., Ltd., jew kumpaniji oħrajn tal-Grupp Nanshan, setgħu jintużaw bħala indikatur għal tranżazzjonijiet li jikkonċernaw l-LURs jew tagħmir fejn ma ġiet ipprovduta l-ebda data suffiċjenti, ma kinitx sostanzjata, peress li l-ebda waħda mill-kumpaniji fil-grupp ma pprovdiet l-informazzjoni sħiħa mitluba.

3.3. Is-sussidji u l-programmi ta’ sussidju fl-ambitu tal-investigazzjoni attwali

(145) Fuq il-bażi tal-informazzjoni li tinsab fl-ilment, fin-Notifika ta’ Bidu u fit-tweġibiet għall-kwestjonarji tal-Kummissjoni, ġew investigati s-sussidji li ġejjin mill-GTĊ: (a) Għoti ta’ finanzjament preferenzjali, krediti diretti u finanzjament permezz ta’ ekwità, kważi-ekwità u strumenti kapitali oħrajn (eż. self ta’ politika, linji ta’ kreditu, abbozzi ta’ aċċettazzjoni bankarja, finanzjament għall-esportazzjoni) (b) Assigurazzjoni ta’ kreditu għall-esportazzjoni preferenzjali (c) Programmi ta’ Għotjiet — Għotjiet u fondi għat-teknoloġija, l-innovazzjoni, ir-riċerka u l-iżvilupp; — Trasformazzjoni industrijali u fondi ta’ aġġornament; — Sussidji ad hoc ipprovduti mill-awtoritajiet muniċipali/provinċjali. (d) Introjtu kkunsidrat bħala ineżiġibbli permezz ta’ programmi ta’ Eżenzjoni u Tnaqqis tat-Taxxa — Tnaqqis tat-Taxxa fuq l-Introjtu tal-Intrapriżi (“EIT”) għal Intrapriżi ta’ Teknoloġija Avvanzata u Ġdida; — Tnaqqis preferenzjali qabel it-taxxa tal-ispejjeż tar-riċerka u l-iżvilupp; — Deprezzament aċċellerat tal-istrumenti u t-tagħmir użati mill-intrapriżi tat-Teknoloġija Avvanzata għall-iżvilupp u l-produzzjoni tat-Teknoloġija Avvanzata; — Eżenzjoni fuq id-dividendi bejn intrapriżi residenti kwalifikati; — Eżenzjoni jew rinunzja ta’ taxxi fuq il-proprjetà immobbli u l-użu tal-art — Eżenzjonijiet mill-VAT u tnaqqis tat-taxxa tal-importazzjoni għall-użu ta’ tagħmir importat u t-teknoloġija — Tnaqqis tal-VAT fuq Tagħmir Prodott Domestikament. (e) Il-forniment ta’ prodotti u servizzi mill-gvern għal remunerazzjoni anqas minn dik adegwata (“less than adequate remuneration” - “LTAR”) — Il-forniment mill-gvern ta’ drittijiet tal-użu tal-art għal remunerazzjoni anqas minn dik adegwata; — Il-forniment tal-enerġija għal remunerazzjoni anqas minn dik adegwata; — Il-forniment mill-gvern ta’ materjali ta’ input (aluminju u faħam bituminuż) għal remunerazzjoni anqas minn dik adegwata.

3.4. Finanzjament preferenzjali

3.4.1. Istituzzjonijiet finanzjarji li jipprovdu finanzjament preferenzjali

(146) Skont l-informazzjoni pprovduta mit-tliet gruppi ta’ produtturi esportaturi fil-kampjun, 48 istituzzjoni finanzjarja li jinsabu fir-RPĊ kienu pprovdewlhom finanzjament. Minn dawn it-48 istituzzjoni finanzjarja, 47 kienu proprjetà tal-Istat. Il-bqija tal-istituzzjonijiet finanzjarji kienu jew privati jew inkella l-Kummissjoni ma setgħetx tiddetermina jekk kinux proprjetà tal-Istat jew proprjetà privata. Madankollu, bank wieħed biss tal-Istat mela l-kwestjonarju speċifiku, minkejja talba mill-GTĊ li kopriet l-istituzzjonijiet finanzjarji kollha li kienu pprovdew self lill-kumpaniji fil-kampjun.

3.4.1.1. Istituzzjonijiet finanzjarji tal-Istat li jaġixxu bħala korpi pubbliċi

(147) Il-Kummissjoni vverifikat jekk il-banek tal-Istat kinux qegħdin jaġixxu bħala korpi pubbliċi fis-sens tal-Artikoli 3 u 2(b) tar-Regolament bażiku. F’dan ir-rigward, it-test applikabbli sabiex jiġi stabbilit li impriża tal-Istat hija entità pubblika huwa kif ġej (31): “Dak li huwa importanti huwa jekk entità għandhiex l-awtorità li teżerċita funzjonijiet governattivi, aktar milli kif din tinkiseb. Hemm modi differenti ta’ kif il-gvern fis-sens ristrett jista’ jipprovdi lill-entitajiet b’awtorità. Għaldaqstant, hemm tipi differenti ta’ evidenza li jistgħu jkunu rilevanti sabiex jintwera li entità partikolari ngħatat tali awtorità. Evidenza li entità, fil-fatt, qiegħda teżerċita funzjonijiet governattivi tista’ sservi bħala evidenza li hi għandha jew ingħatat awtorità governattiva, b’mod partikolari meta tali evidenza tindika prattika sostnuta u sistematika. Jirriżulta, fil-fehma tagħna, li l-evidenza li gvern jeżerċita kontroll sinifikanti fuq entità u l-aġir tagħha tista’ sservi, f’ċerti ċirkostanzi, bħala evidenza li l-entità rilevanti għandha awtorità governattiva u teżerċita tali awtorità fit-twettiq ta’ funzjonijiet governattivi. Madankollu, aħna nenfasizzaw li, apparti minn delega espliċita ta’ awtorità fi strument legali, l-eżistenza ta’ sempliċi rabtiet formali bejn entità u gvern fis-sens dejjaq tal-kelma x’aktarx ma jkunx biżżejjed sabiex jiġi stabbilit il-pussess neċessarju ta’ awtorità governattiva. Għalhekk, pereżempju, is-sempliċi fatt li gvern huwa l-azzjonista maġġoritarju ta’ entità ma jurix li l-gvern jeżerċita kontroll sinifikanti fuq l-aġir ta’ dik l-entità, u ferm anqas li l-gvern taha awtorità governattiva. Madankollu, f’xi każijiet, fejn l-evidenza turi li l-indikazzjonijiet formali tal-kontroll tal-gvern huma diversi, u fejn ikun hemm ukoll evidenza li tali kontroll ikun ġie eżerċitat b’mod sinifikanti, mela tali evidenza tista’ tippermetti li ssir inferenza li l-entità kkonċernata qiegħda teżerċita awtorità governattiva.”

(148) Il-Kummissjoni fittxet informazzjoni dwar is-sjieda tal-Istat, kif ukoll indizji formali tal-kontroll tal-gvern fil-banek tal-Istat. Hija analizzat ukoll jekk il-kontroll kienx eżerċitat b’mod sinifikanti. Għal dan il-għan, il-Kummissjoni kellha tistrieħ parzjalment fuq il-fatti disponibbli minħabba r-rifjut tal-GTĊ u tal-banek tal-Istat li jipprovdu evidenza dwar il-proċess tat-teħid tad-deċiżjonijiet li wassal għas-self preferenzjali.

(149) Sabiex twettaq din l-analiżi, il-Kummissjoni l-ewwel eżaminat informazzjoni mill-bank tal-Istat li kien mela l-kwestjonarju speċifiku.

3.4.1.2. Istituzzjonijiet finanzjarji tal-Istat li kkooperaw

(150) Bank wieħed biss tal-Istat, jiġifieri l-bank EXIM, ipprovda tweġiba għall-kwestjonarju.

3.4.1.3. Sjieda, indikazzjonijiet formali u eżerċizzju ta’ kontroll mill-GTĊ

(151) Abbażi tal-informazzjoni riċevuta fit-tweġiba għall-kwestjonarju, il-Kummissjoni stabbiliet li l-GTĊ kellu, direttament jew indirettament, aktar minn 50 % tal-ishma f’din l-istituzzjoni finanzjarja.

(152) Fir-rigward tal-indikazzjonijiet formali tal-kontroll tal-gvern tal-bank tal-Istat li kkoopera, il-Kummissjoni kkwalifikatu bħala “istituzzjoni finanzjarja tal-Istat ewlenija”. B’mod partikolari, l-avviż “Regolamenti Interim dwar il-Bord tas-Superviżuri f’Istituzzjonijiet Finanzjarji tal-Istat Ewlenin” (32) jiddikjara li: “L-istituzzjonijiet finanzjarji tal-Istat ewlenin imsemmija f’dawn ir-Regolamenti jirreferu għal banek pubbliċi tal-Istat, banek kummerċjali, kumpaniji tal-ġestjoni tal-assi finanzjarji, kumpaniji tat-titoli, kumpaniji tal-assigurazzjoni, eċċ. (li minn hawn ’il quddiem issir referenza għalihom bħala istituzzjonijiet finanzjarji tal-Istat), li lilhom il-Kunsill tal-Istat jibgħat bordijiet ta’ superviżuri”.

(153) Il-Bord tas-Superviżuri tal-istituzzjonijiet finanzjarji tal-Istat ewlenin jinħatar skont ir-“Regolamenti Interim tal-Bord tas-Superviżuri ta’ Istituzzjonijiet Finanzjarji tal-Istat Ewlenin”. Abbażi tal-Artikoli 3 u 5 ta’ dawn ir-Regolamenti Interim, il-Kummissjoni stabbiliet li l-Membri tal-Bord tas-Superviżuri huma mibgħuta minn u responsabbli lejn il-Kunsill tal-Istat, u b’hekk juru l-kontroll istituzzjonali tal-Istat fuq l-attivitajiet kummerċjali tal-bank tal-Istat li kkoopera.

(154) Minbarra dawn l-indikazzjonijiet ġeneralment applikabbli, il-Kummissjoni sabet dan li ġej fir-rigward tal-bank EXIM. Il-Bank EXIM ġie ffurmat u jopera f’konformità mal-“Avviż tat-Twaqqif tal-Export-Import Bank of China” maħruġ mill-Kunsill tal-Istat, kif ukoll l-Istatut ta’ Assoċjazzjoni tal-bank EXIM. Skont l-Istatut ta’ Assoċjazzjoni tiegħu, l-Istat jinnomina direttament il-maniġment tal-bank EXIM. Il-Bord tas-Superviżuri jinħatar mill-Kunsill tal-Istat f’konformità mar-“Regolamenti Interim dwar il-Bordijiet tas-Superviżuri f’Istituzzjonijiet Finanzjarji tal-Istat Ewlenin” u liġijiet u regolamenti oħrajn, u huwa responsabbli lejn il-Kunsill tal-Istat.

(155) L-Istatut ta’ Assoċjazzjoni jsemmi wkoll li l-Kumitat tal-Partit tal-bank EXIM għandu rwol ewlieni u politiku kruċjali sabiex jiżgura li l-politiki u l-iskjerament maġġuri tal-Partit u tal-Istat jiġu implimentati mill-bank EXIM. It-tmexxija tal-Partit hija integrata fl-aspetti kollha tal-governanza korporattiva.

(156) L-Istatut ta’ Assoċjazzjoni jiddikjara wkoll li l-bank EXIM huwa ddedikat sabiex jappoġġa l-iżvilupp tal-kooperazzjoni kummerċjali u ekonomika barranija, l-investiment transfruntier, l-Inizjattiva One Belt, One Road, il-kooperazzjoni fil-kapaċità internazzjonali u l-manifattura tat-tagħmir. L-ambitu tan-negozju tiegħu jinkludi self fuq perjodu ta’ żmien qasir, medju u twil kif approvat u f’konformità mal-kummerċ barrani tal-Istat u mal-politiki internazzjonali “going out”, bħal kreditu għall-esportazzjoni, kreditu għall-importazzjoni, self għall-inġinerija b’kuntratt barrani, self għal investiment barrani, self tal-gvern Ċiniż għall-għajnuna barranija u self lix-xerrejja tal-esportazzjoni.

(157) Barra minn hekk, fir-rapport annwali tiegħu tal-2019, il-bank EXIM iddikjara li huwa implimenta bis-sħiħ il-politiki u d-deċiżjonijiet ewlenin kollha li ttieħdu mill-Kumitat Ċentrali tas-CPC u mill-Kunsill tal-Istat.

(158) Il-Kummissjoni sabet ukoll li l-istituzzjonijiet finanzjarji tal-Istat, inkluż il-bank EXIM, bidlu l-Artikoli ta’ Assoċjazzjonijiet tagħhom fl-2017 sabiex iżidu r-rwol tal-Partit Komunista taċ-Ċina (“CCP”) fl-ogħla livell ta’ teħid ta’ deċiżjonijiet tal-banek (33).

(159) Dawn l-Istatuti ta’ Assoċjazzjoni l-ġodda jistipulaw li: — il-President tal-Bord tad-Diretturi għandu jkun l-istess persuna bħas-Segretarju tal-Kumitat tal-Partit; — ir-rwol tas-CCP huwa li jiżgura u jissorvelja l-implimentazzjoni mill-Bank tal-politiki u l-linji gwida tas-CCP u tal-Istat; kif ukoll li jkollu rwol ta’ tmexxija u ta’ żamma tan-negozju fil-ħatra tal-persunal (inkluż il-maniġment superjuri); u — l-opinjonijiet tal-Kumitat tal-Partit għandhom jinstemgħu mill-Bord tad-Diretturi sabiex jittieħdu deċiżjonijiet ewlenin.

(160) Din l-evidenza turi li l-GTĊ eżerċita kontroll sinifikanti fuq l-imġiba ta’ dawn l-istituzzjonijiet.

(161) Il-Kummissjoni fittxet aktar informazzjoni dwar jekk il-GTĊ eżerċitax kontroll sinifikanti fuq l-imġiba tal-bank EXIM fir-rigward tal-politiki ta’ self tiegħu u l-valutazzjoni tar-riskji, meta huwa pprovda self lill-industrija tal-ACF. F’dan ir-rigward, ġew ikkunsidrati d-dokumenti regolatorji li ġejjin: — L-Artikolu 34 tal-Liġi tar-RPĊ dwar il-Banek Kummerċjali (“il-Liġi Bankarja”); — L-Artikolu 15 tar-Regoli Ġenerali dwar is-Self (implimentat mill-People’s Bank of China); — Id-Deċiżjoni Nru 40; — Il-Miżuri ta’ Implimentazzjoni tal-Kummissjoni Regolatorja Bankarja u tal-Assigurazzjoni taċ-Ċina (“CBIRC”) għal Kwistjonijiet ta’ Liċenzjar Amministrattiv għal Banek Kummerċjali ffinanzjati miċ-Ċina (l-Ordni tas-CBIRC tal-[2017] Nru 1); — Il-Miżuri ta’ Implimentazzjoni tas-CBIRC għal Kwistjonijiet ta’ Liċenzjar Amministrattiv relatati ma’ Banek b’Finanzjament Barrani (l-Ordni tas-CBIRC tal-[2015] Nru 4); u — Il-Miżuri Amministrattivi għall-Kwalifiki tad-Diretturi u l-Uffiċjali Għolja tal-Istituzzjonijiet Finanzjarji fis-Settur Bankarju (CBIRC tal-[2013] Nru 3) — Il-Pjan ta’ azzjoni ta’ tliet snin għat-titjib tal-governanza korporattiva tas-setturi bankarji u tal-assigurazzjoni (2020–2022) (CBIRC, it-28 ta’ Awwissu 2020) (34) — L-Avviż dwar il-metodu ta’ evalwazzjoni tal-prestazzjoni tal-banek kummerċjali, (CBIRC, il-15 ta’ Diċembru 2020) — L-Avviż dwar ir-Regolamenti ta’ Superviżjoni li jikkonċernaw l-imġiba ta’ azzjonisti kbar ta’ banek u istituzzjonijiet tal-assigurazzjoni (CBIRC, tal-[2021] Nru 43) (35).

(162) Meta eżaminat dawn id-dokumenti regolatorji, il-Kummissjoni sabet li l-istituzzjonijiet finanzjarji fir-RPĊ qegħdin joperaw f’ambjent legali ġenerali li jidderiġihom sabiex jallinjaw ruħhom mal-objettivi tal-politika industrijali tal-GTĊ meta jieħdu deċiżjonijiet finanzjarji, għar-raġunijiet li ġejjin.

(163) Fir-rigward tal-bank EXIM, il-mandat ta’ politika pubblika tiegħu huwa stabbilit fl-avviż tat-twaqqif tal-bank EXIM kif ukoll fl-Istatut ta’ Assoċjazzjoni tiegħu.

(164) Fil-livell ġenerali, l-Artikolu 34 tal-Liġi Bankarja, li japplika għall-istituzzjonijiet finanzjarji kollha li joperaw fiċ-Ċina, jistabbilixxi li l-“banek kummerċjali għandhom iwettqu n-negozju tas-self tagħhom f’konformità mal-ħtiġijiet tal-iżvilupp ekonomiku u soċjali nazzjonali u taħt il-gwida tal-politiki industrijali tal-Istat”. Għalkemm l-Artikolu 4 tal-Liġi Bankarja jiddikjara li l-“banek kummerċjali għandhom, skont il-liġi, iwettqu l-operazzjonijiet tan-negozju mingħajr interferenza minn kwalunkwe unità jew individwu. Il-banek kummerċjali għandhom jassumu b’mod indipendenti responsabbiltà ċivili bil-proprjetà kollha tagħhom bħala persuna ġuridika”, l-investigazzjoni wriet li l-Artikolu 4 tal-Liġi Bankarja huwa applikat soġġett għall-Artikolu 34 tal-Liġi Bankarja, jiġifieri meta l-Istat jistabbilixxi ordni pubbliku, il-banek jimplimentawh u jsegwu l-istruzzjonijiet tal-Istat.

(165) Barra minn hekk, l-Artikolu 15 tar-Regoli Ġenerali dwar is-Self jistabbilixxi li “f’konformità mal-politika tal-Istat, id-dipartimenti rilevanti jistgħu jissussidjaw l-imgħaxijiet fuq is-self, bil-ħsieb li jippromwovu t-tkabbir ta’ ċerti industriji u l-iżvilupp ekonomiku f’xi oqsma”.

(166) Bl-istess mod, id-Deċiżjoni Nru 40 tagħti struzzjonijiet lill-istituzzjonijiet finanzjarji kollha sabiex jipprovdu appoġġ ta’ kreditu speċifikament għall-proġetti “inċentivati”. Kif diġà ġie spjegat fit-Taqsima 3.1 u b’mod aktar speċifiku fil-premessa (94), il-proġetti tal-industrija tal-ACF jappartjenu għall-kategorija “inċentivata”. B’hekk, id-Deċiżjoni Nru 40 tikkonferma s-sejba preċedenti fir-rigward tal-Liġi Bankarja li l-banek jeżerċitaw awtorità governattiva fil-forma ta’ operazzjonijiet ta’ kreditu preferenzjali.

(167) Il-Kummissjoni sabet ukoll li s-CBIRC għandu awtorità ta’ approvazzjoni estensiva fuq l-aspetti kollha tal-ġestjoni tal-istituzzjonijiet finanzjarji kollha stabbiliti fir-RPĊ (inklużi istituzzjonijiet finanzjarji privati u ta’ sjieda barranija), bħal (36): — l-approvazzjoni tal-ħatra tal-maniġers kollha tal-istituzzjonijiet finanzjarji, kemm fil-livell tal-kwartieri ġenerali kif ukoll fil-livell tal-fergħat lokali. L-approvazzjoni tas-CBIRC hija meħtieġa għar-reklutaġġ tal-livelli kollha tal-maniġment, mill-aktar pożizzjonijiet għolja sal-maniġers tal-fergħat, u tinkludi wkoll maniġers maħtura f’fergħat barranin, kif ukoll maniġers responsabbli għall-funzjonijiet ta’ appoġġ (pereżempju, il-maniġers tal-IT); u — lista twila ħafna ta’ approvazzjonijiet amministrattivi, inklużi approvazzjonijiet għat-twaqqif ta’ fergħat, għall-bidu ta’ linji ta’ negozju ġodda jew għall-bejgħ ta’ prodotti ġodda, għat-tibdil tal-Istatut ta’ Assoċjazzjoni tal-bank, għall-bejgħ ta’ aktar minn 5 % tal-ishma tagħhom, għal żidiet fil-kapital, għal bidliet tad-domiċilju, għal bidliet tal-forma organizzattiva, eċċ.

(168) Il-liġi Bankarja hija legalment vinkolanti. In-natura obbligatorja tal-Pjanijiet ta’ Ħames Snin u tad-Deċiżjoni Nru 40 ġiet stabbilita hawn fuq fit-Taqsima 3.1. In-natura obbligatorja tad-dokumenti regolatorji tas-CBIRC tirriżulta mis-setgħat tagħha bħala l-awtorità regolatorja bankarja. In-natura obbligatorja ta’ dokumenti oħrajn tidher permezz tal-klawżoli ta’ superviżjoni u evalwazzjoni li fihom.

(169) Id-Deċiżjoni Nru 40 tal-Kunsill tal-Istat tagħti struzzjonijiet lill-istituzzjonijiet finanzjarji kollha sabiex jipprovdu appoġġ ta’ kreditu biss għal proġetti inċentivati u twiegħed l-implimentazzjoni ta’ “politiki preferenzjali oħrajn dwar il-proġetti inċentivati”. Fuq din il-bażi, il-banek huma meħtieġa jipprovdu appoġġ ta’ kreditu lill-industrija tal-ACF.

(170) Barra minn hekk, anke deċiżjonijiet bankarji kummerċjali privati jridu jiġu ssorveljati mis-CCP u jibqgħu konformi mal-politiki nazzjonali. Wieħed mit-tliet għanijiet ġenerali tal-Istat fir-rigward tal-governanza bankarja issa huwa li tissaħħaħ it-tmexxija tal-Partit fis-settur bankarju u tal-assigurazzjoni, inkluż fir-rigward ta’ kwistjonijiet operazzjonali u ta’ ġestjoni fil-kumpaniji. F’dan ir-rigward, il-Pjan ta’ Azzjoni ta’ Tliet Snin tas-CBIRC għas-snin mill-2020 sal-2022 jagħti struzzjonijiet sabiex “ikompli jiġi implimentat l-ispirtu inkorporat fid-diskors ewlieni tas-Segretarju Ġenerali Xi Jinping dwar l-avvanz tar-riforma tal-governanza korporattiva tas-settur finanzjarju”. Barra minn hekk, it-Taqsima II tal-Pjan għandha l-għan li tippromwovi l-integrazzjoni organika tat-tmexxija tal-Partit fil-governanza korporattiva: “għandna nagħmlu l-integrazzjoni tat-tmexxija tal-Partit fil-governanza korporattiva aktar sistematika, standardizzata u bbażata fuq il-proċeduri. Il-Kumitat tal-Partit irid ikun iddiskuta kwistjonijiet operazzjonali u maniġerjali ewlenin qabel ma jittieħdu deċiżjonijiet mill-Bord tad-Diretturi jew mill-maniġment superjuri.”

(171) Barra minn hekk, il-GTĊ reċentement stipula li anke l-azzjonisti tal-istituzzjonijiet finanzjarji jeħtieġ li jiffaċilitaw l-eżerċizzju tal-kontroll tal-GTĊ permezz tal-qafas ta’ governanza korporattiva tal-istituzzjoni, kif ġej: “Azzjonisti kbar ta’ banek u istituzzjonijiet tal-assigurazzjoni għandhom jappoġġaw banek u istituzzjonijiet tal-assigurazzjoni fl-istabbiliment ta’ struttura ta’ governanza korporattiva indipendenti u soda b’kontrolli u bilanċi effettivi, u jinkoraġġixxu u jappoġġaw banek u istituzzjonijiet tal-assigurazzjoni sabiex jiżguraw l-integrazzjoni organika tat-tmexxija tal-Partit mal-governanza korporattiva” (37).

(172) Fl-aħħar nett, il-kriterji tal-evalwazzjoni tal-prestazzjoni tas-CBIRC għall-banek kummerċjali issa, b’mod partikolari, iqisu kif l-istituzzjonijiet finanzjarji “jservu l-objettivi tal-iżvilupp nazzjonali u l-ekonomija reali”, u b’mod partikolari kif dawn “iservu industriji strateġiċi u emerġenti” (38).

(173) Għalhekk, il-Kummissjoni kkonkludiet li l-GTĊ ħoloq qafas normattiv li kellu jiġi rispettat mill-maniġers u s-superviżuri tal-bank tal-Istat li kkoopera, li huma maħtura mill-GTĊ u responsabbli lejn il-GTĊ. Għalhekk, il-GTĊ straħ fuq dan il-qafas normattiv sabiex jeżerċita kontroll b’mod sinifikanti fuq l-imġiba tal-bank tal-Istat li kkoopera kull meta kien qiegħed jipprovdi self lill-industrija tal-ACF.

(174) Il-Kummissjoni fittxet ukoll prova konkreta tal-eżerċizzju ta’ kontroll b’mod sinifikanti abbażi ta’ self konkret ipprovdut lill-produtturi esportaturi fil-kampjun. Fit-tweġiba tiegħu għall-kwestjonarju, il-bank tal-Istat li kkoopera spjega li huwa juża politiki u mudelli sofistikati tal-valutazzjoni tar-riskju tal-kreditu (sistema ta’ klassifikazzjoni) meta jagħti s-self inkwistjoni. Il-Bank EXIM spjega wkoll li ma hemm l-ebda differenza fil-politika rigward l-industrija li fiha jopera min jissellef, is-sitwazzjoni tal-kreditu u l-istatus tal-kapital, eċċ.; madankollu, dawn il-fatturi għandhom impatt fuq il-valutazzjoni tal-klassifikazzjoni tal-kreditu u l-kost tar-riskju tal-mutwatarju. Huwa jista’ jirreferi għal pjanijiet u politiki rilevanti fl-għoti ta’ self; madankollu, fid-determinazzjoni ta’ proġetti ta’ self individwali huwa japplika valutazzjoni bbażata fuq is-suq.

(175) Madankollu, il-bank tal-Istat li kkoopera rrifjuta li jipprovdi eżempji konkreti tal-valutazzjoni tar-riskju tal-kreditu tiegħu relatata mal-kumpaniji fil-kampjun, għar-raġuni li l-informazzjoni mitluba kienet ta’ natura interna u kien fiha informazzjoni kummerċjali kunfidenzjali li ma kinitx permessa li tiġi żvelata minkejja li l-Kummissjoni kellha kunsens bil-miktub mill-kumpaniji fil-kampjun li jirrinunzjaw għad-drittijiet ta’ kunfidenzjalità tagħhom.

(176) Fin-nuqqas ta’ evidenza konkreta tal-valutazzjonijiet tal-affidabbiltà kreditizja, il-Kummissjoni għalhekk eżaminat l-ambjent legali ġenerali kif stabbilit hawn fuq fil-premessi (161) sa (169), flimkien mal-imġiba tal-bank tal-Istat li kkoopera fir-rigward tas-self ipprovdut lill-kumpaniji fil-kampjun. L-investigazzjoni żvelat li din l-imġiba kkuntrastata mal-pożizzjoni uffiċjali tal-bank, peress li fil-prattika l-bank ma kienx qiegħed jaġixxi abbażi ta’ valutazzjonijiet tar-riskju bir-reqqa bbażati fuq is-suq.

(177) Matul l-investigazzjoni, il-Kummissjoni sabet li s-self ingħata lit-tliet gruppi ta’ produtturi esportaturi fil-kampjun b’rati tal-imgħax taħt jew qrib ir-Rata Normattiva tal-Imgħax tas-Self tal-Bank tal-Poplu taċ-Ċina (“PBOC”) u anqas jew qrib il-Prim Rata tas-Self kif imħabbar miċ-Ċentru Nazzjonali ta’ Finanzjament Interbankarju (“NIFC”) li ġie introdott fl-20 ta’ Awwissu 2019 (39), irrispettivament mis-sitwazzjoni finanzjarja u tar-riskju ta’ kreditu tal-kumpaniji. Għalhekk, is-self ingħata taħt ir-rati tas-suq meta mqabbel mar-rata li tikkorrispondi għall-profil tar-riskju tal-produtturi esportaturi fil-kampjun.

(178) Għalhekk, il-Kummissjoni kkonkludiet li l-GTĊ eżerċita kontroll sinifikanti fuq l-imġiba tal-bank tal-Istat li kkoopera fir-rigward tal-politiki ta’ self tiegħu u l-valutazzjoni tar-riskju li jikkonċerna l-industrija tal-ACF.

(179) Wara d-divulgazzjoni finali, il-GTĊ saħaq li l-Kummissjoni ma wrietx li l-bank tal-Istat li koopera, jiġifieri l-bank EXIM, kien entità pubblika u li l-GTĊ jeżerċita kontroll sinifikattiv fuq il-bank EXIM. Il-GTĊ saħaq li r-rabtiet formali mhumiex biżżejjed biex juru kontroll sinifikattiv mill-gvern u l-eżistenza ta’ entità pubblika. Barra minn hekk, il-GTĊ saħaq li l-Kummissjoni ma wrietx in-nuqqas ta’ indipendenza tal-ġestjoni tal-bank EXIM filwaqt li sostna li l-GTĊ jeżerċita l-kontroll fuq il-bank EXIM biss fis-superviżjoni tal-ħatra tal-ġestjoni tal-bank u l-kunsill tal-amministrazzjoni tiegħu. Il-GTĊ kompla jsostni li l-Kummissjoni kienet ibbażat eċċessivament fuq l-Artikolu 34 tal-liġi tal-Banek Ċiniżi, li hu jqis biss bħala dokument ta’ gwida mingħajr speċifiċità u mhux suffiċjenti biex jafferma li l-EXIM jew instituzzjonijiet finanzjarji oħra kellhom is-setgħat ta’ awtorità pubblika.

(180) Il-GTĊ kompla jisħaq li ma eżerċitax konroll sinifikattiv fuq il-bank EXIM jew li dan tal-aħħar kiseb l-awtorità governattiva. Il-GTĊ sostna wkoll li għalkemm l-Artikolu 34 tal-Liġi Bankarja Ċiniża tirrikjedi li l-banek kummerċjali jaġixxu “skont il-gwida tal-politiki industrijali” tal-GTĊ, din id-dispożizzjoni jenħtieġ li titqies bħala prinċipju ta’ gwida għall-banek Ċiniżi. Barra minn hekk, il-GTĊ stqarr li kemm l-Artikolu 15 tar-Regoli Ġenerali dwar is-self kif ukoll id-Deċiżjoni Nru 40 ma kinux mandatorji iżda kienu jservu biss ta’ gwida. Fl-aħħar, il-GTĊ ma qabilx mal-pretensjoni li l-bank EXIM “kien jipprovdi self taħt ir-rati normattivi rilevanti jew qribhom” u saħaq li l-Kummissjoni ma pprovdiet l-ebda data biex issostni dan l-argument.

(181) Il-Kummissjoni ma qablitx mal-allegazzjonijiet tal-GTĊ. Il-Kummissjoni ma qagħditx biss fuq ir-“rabtiet formali” biex tikkwalifika l-bank EXIM tal-Istat li koopera bħala entità pubblika iżda wriet ukoll li l-GTĊ kien eżerċita kontroll sinifikattiv fuq il-bank għar-raġunijiet li ġejjin.

(182) Kif spjegat fil-Premessa (168) hawn fuq, il-Kummissjoni qieset li l-Liġi Bankarja Ċiniża u d-Deċiżjoni Nru 40 huma ta’ natura mandatorja. Madankollu, is-sejbiet ta’ din l-investigazzjoni kif ukoll is-sejbiet tal-Kummissjoni f’investigazzjonijiet preċedenti dwar l-istess programm ta’ sussidju ma sostnewx il-pretensjoni li l-banek ma jikkunsidrawx il-politika u l-pjanijiet tal-gvern meta jieħdu deċiżjonijiet dwar self. Pereżempju, il-Kummissjoni sabet li l-produtturi esportaturi jibbenefikaw minn rati tal-imgħax ta’ self preferenzjali bi prezzijiet aktar baxxi minn dawk tas-suq.

(183) L-investigazzjoni wriet li l-Artikolu 15 tar-Regoli Ġenerali dwar is-Self ġie applikat fil-prattika, u li l-Artikoli 4, 5 u 41 tal-Liġi Bankarja kienu applikabbli skont l-Artikolu 34 tal-Liġi Bankarja, jiġifieri meta l-Istat jistabbilixxi politika pubblika, il-banek jimplimentawha u jsegwu l-istruzzjonijiet tal-Istat. Tabilħaqq, meta l-Artikoli 4 u 5 tal-Liġi Bankarja jkunu parti minn Kapitolu I, li jistabbilixxi d-dispożizzjonijiet ġenerali, l-Artikolu 34 ikun parti mill-Kapitolu IV, li jistabbilixxi r-regoli bażi li jirregolamentaw is-self. It-test tal-Artikolu 34: “il-banek kummerċjali jwettqu n-negozju ta’ self fuq il-ħtiġijiet tal-ekonomija nazzjonali u l-iżvilupp soċjali u taħt il-gwida tal-politiki industrijali tal-Istat”, juri li din id-dispożizzjoni mhijiex biss waħda ta’ gwida iżda għandha karatteristika mandatorja u tipprovdi struzzjoni ċara lill-banek biex iqisu l-politiki industrjali tal-Istat meta jwettqu n-negozju